Sri Pahang Perkenalkan Mamadou Samassa – Penjaga Gol Bernilai RM1.4 Juta

Pasukan yang berpangkalan di pantai timur, Sri Pahang FC mengumumkan kedatangan penjaga gol baharunya, Mamadou Samassa – berdarah Mali kelahiran Perancis, pada hari ini.

Pemain yang bakal menjengah usia 32 tahun ini diperkenalkan oleh skuad Tok Gajah secara rasmi menerusi pelbagai platform media sosialnya, sebentar tadi.

Menurut portal laman portal informasi bola sepak antarabangsa, Transfermarkt, Samassa yang pernah beraksi dalam saingan Liga Perancis ini dinilai pada harga sekitar RM1.4 juta.

Memperkenalkan, penjaga gol tinggi lampai dari Mali, Mamadou Samassa sebagai rekrut terbaru Sri Pahang bagi musim 2022! pic.twitter.com/AykO5ZlcFW

Nilai semasanya itu menjadikannya sebagai penjaga gol paling mahal dalam saingan Liga Malaysia, musim ini. Sebagai perbandingan, penjaga gol Kuala Lumpur City FC (KL City) dan Johor Darul Ta’zim (JDT) iaitu Kevin Ray Mendoza dan Farizal Marlias bernilai RM933,524.00 masing-masing.

Untuk makluman semua, Samassa yang berketinggian 1.98 meter (m) ini pernah beraksi bersama skuad kebangsaan Perancis di pelbagai peringkat umur sebelum memutuskan untuk beraksi bersama skuad kebangsaan senior Mali.

Bersama skuad kebangsaan Mali, Samassa pernah membantu pasukan tersebut meraih kedudukan ketiga dalam saingan Piala Negara-Negara Afrikan (AFCON) 2013.


Paulo Dybala Tolak Pelawaan Sarung Jersi No.10 AS Roma

Pemain baharu AS Roma, Paulo Dybala menolak pelawaan untuk menyarung jersi bernombor 10 yang pernah digunakan oleh legenda kelab, Francesco Totti.

Pemain tengah menyerang berusia 28 tahun itu berbuat demikian kerana percaya nombor tersebut cukup signifikan dengan Totti yang beraksi selama 24 tahun bersama skuad berjulukan Giallorrosi ini.

“Saya bercakap dengan pengurus besar dan dia bertanyakan jika saya mahu mengambil (jersi) bernombor 10, yang mana sudah semestinya sangat signifikan di sini kerana segala-galanya yang dilakukan oleh Totti.” katanya seperti dipetik daripada laman rasmi AS Roma.

🖊 𝗡𝗘𝗪 𝗦𝗜𝗚𝗡𝗜𝗡𝗚 | Paulo Dybala 👋

Welcome to the Giallorossi! 🐺#ASRoma | @PauDybala_JR pic.twitter.com/jW3EEnz0m1

— AS Roma English (@ASRomaEN) July 20, 2022

Sebaliknya, Dybala dengan gembiranya memilih untuk menyarung jersi bernombor 21 bersama AS Roma. Nombor ini pernah disarungnya ketika dia beraksi bersama Juventus serta bersama skuad kebangsaan Argentina.

Untuk makluman semua, Dybala diperkenalkan secara rasmi oleh AS Roma semalam sambil menandatangani kontrak selama tiga tahun – berlanjutan sehingga 30 Jun 2025.

Dia menyertai skuad kendalian Jose Mourinho ini secara percuma setelah kontraknya bersama Juventus tamat pada penghujung musim lalu.

Selama tujuh musim bersama Juventus, Dybala merekodkan 293 penampilan, menjaringkan 115 gol dan mencetak 48 “assist” yang membantu skuad Old Lady menjulang lima kejuaraan Serie A, empat gelaran Coppa Italia dan tiga trofi Supercoppa Italiana.


Michael Weiss Kembali Kemudi Skuad Kebangsaan Filipina

Selepas hampir sedekad berpisah dengan skuad kebangsaan Filipina, jurulatih kelahiran Jerman, Hans Michael Weiss kembali mengemudi skuad berjulukan The Azkals terbabit bermula saat ini.

Perkembangan mengenai penyertaan semula jurulatih berusia 58 tahun itu hadir menerusi badan induk bola sepak negara berkenaan, Persekutuan Bola Sepak Filipina (PFF) menerusi satu kenyataan rasmi pada minggu ini.

Dalam kenyataan yang sama, Weiss turut mengumumkan senarai 26 pemain yang dipanggil untuk menyertai kem latihan skuad kebangsaan bagi menghadapi dua perlawanan persahabatan antarabangsa pada jendela FIFA bagi bulan Jun.

Senarai tersebut turut merangkumi beberapa pemain Filipina yang beraksi dalam kancah Liga Super seperti Julian Schwarzer (Kuching City), Manny Ott (Kedah Darul Aman), Kevin Ingreso (Sri Pahang), Patrick Reichelt (KL City) dan OJ Porteria (Kelantan United).

𝐏𝐡𝐢𝐥𝐢𝐩𝐩𝐢𝐧𝐞 𝐌𝐞𝐧'𝐬 𝐍𝐚𝐭𝐢𝐨𝐧𝐚𝐥 𝐓𝐞𝐚𝐦 𝐔𝐩𝐝𝐚𝐭𝐞

The PFF is pleased to welcome back Hans Michael Weiss as the PHI MNT head coach for the upcoming June friendlies with 26 players called up.

— The Philippine Football Federation (@philfootball) June 6, 2023

Untuk makluman, Filipina yang kini menghuni ranking ke-136 dunia dijadualkan bertemu Nepal (ke-174) dan Chinese Taipei (ke-156) pada 15 dan 19 Jun masing-masing bertempat di Stadium Memorial Rizal.

Sebagai rekod, ketika mengemudi Filipina buat pertama kalinya bermula 2011 hingga 2014, Weiss membawa mereka menamatkan saingan Piala Cabaran AFC 2012 di tempat ketiga selain mara ke separuh akhir Piala AFF pada tahun yang sama.

Sepanjang tempoh terbabit, Weiss sempat mengendalikan 44 perlawanan secara keseluruhan dan skuad The Azkals bimbingannya berhasil mencetak 21 kemenangan, 11 seri serta 12 kekalahan.

Sebelum menyertai semula skuad kebangsaan Filipina, Weiss menabur bakti bersama skuad kebangsaan Laos (2022-2023), Mongolia (2017-2020) serta sebuah kelab berpangkalan di Romania iaitu Otelul Galati (2014).

Featured Image: Football Association of Malaysia


Olimpik 2020: Tiada Kilauan Pingat Daripada Pandelela & Mun Yee

Tiada sebarang kilauan pingat dapat disumbangkan oleh pasangan penerjun negara, Pandelela Rinong dan Leong Mun Yee dalam acara terjun 10 meter platform berirama wanita, hari ini.

Pasangan ini mengumpul 277.98 mata secara keseluruhan daripada lima pusingan dalam acara yang berlangsung Pusat Akuatik Tokyo.

Bagaimanapun, kutipan mata itu bukan sahaja tidak membolehkan mereka untuk mencabar kedudukan tiga terbaik malahan hanya meletakkan mereka di kedudukan terakhir dalam kalangan lapan pasangan yang bertanding.

China🇨🇳 has won #gold in #Diving – Women's Synchronised 10m Platform at #Toyko2020#UnitedByEmotion | #StrongerTogether

Pasangan penerjun China, Chen Yuxi dan Zhang Jiaqi muncul juara dengan kutipan 363.78 sekaligus membawa pulang pingat emas.

Manakala di tempat kedua dan ketiga adalah pasangan dari Amerika Syarikat (310.80 mata) dan Mexico (299.70 mata).

Ini bukan pengakhiran buat Malaysia untuk meraih pingat dalam acara terjun pada temasya Sukan Olimpik Tokyo 2020.

Untuk makluman, Pandelela akan beraksi dalam satu lagi acara berasingan iaitu terjun 10 meter platform individu.


Piala Dunia: Belanda, Senegal Muncul Juara & Naib Juara Kumpulan A

Belanda dan Senegal berhasil menamatkan cabaran peringkat Kumpulan A selaku juara dan naib juara masing-masing dalam saingan Piala Dunia 2022 Qatar.

Kejayaan pasukan yang menghuni ranking kelapan dan ke-18 dunia ini muncul juara dan naib juara kumpulan membolehkan mereka mencetak kemaraan ke saingan kalah mati, Pusingan 16.

Belanda yang dibimbing oleh Louis van Gaal mengesahkan kejuaraan selepas menundukkan pasukan tuan rumah, Qatar dengan keputusan 2-0 dalam perlawanan terakhir peringkat kumpulan, sebentar tadi.

Kemenangan itu hasil daripada jaringan oleh Cody Gakpo dan Frenkie de Jong pada minit 26’ dan 49’ masing-masing.

The Netherlands secure top spot in Group A! 🔝 @adidasfootball | #FIFAWorldCup

— FIFA World Cup (@FIFAWorldCup) November 29, 2022

Mereka menutup saingan peringkat kumpulan ini dengan 7 mata hasil daripada melakar dua kemenangan serta satu seri.

Sementara itu, Senegal yang turut dikenali sebagai skuad Lions of Teranga pula berhasil merekodkan kemenangan ke atas Ecuador dalam perlawanan akhir yang turut berlangsung pada waktu sama.

Senegal meraih kemenangan dengan keputusan 2-1 hasil jaringan Ismaila Sarr dan Kalidou Koulibaly pada minit 44’ dan 70’ masing-masing.

Untuk makluman semua, ini merupakan kemaraan ke peringkat kalah mati yang pertama buat Senegal selepas dua dekad. Kali terakhir mereka mara ke peringkat ini adalah pada saingan Piala Dunia edisi 2002 lalu.

Featured Image: FIFA World Cup


Kejuaraan B-19 AFF: Separuh Akhir Sasaran Diletakkan FAM Buat Skuad Negara

Persatuan Bola Sepak Malaysia (FAM) meletakkan sasaran mara ke peringkat separuh akhir buat skuad negara yang akan beraksi dalam saingan Kejuaraan Bawah 19 Tahun (B-19) AFF kelak.

Perkara tersebut disampaikan oleh Presiden FAM, Datuk Haji Hamidin Mohd Amin selepas bertemu para pemain skuad B-19 negara serta skuad senior wanita kebangsaan, Malayan Tigress semalam.

“Kita meletakkan sasaran pemain B-19 untuk ke separuh akhir dan selepas itu saya mengharapkan pemain mampu ke final,” katanya seperti dikongsikan di platform laman sosial badan induk terbabit.

Baca: Pemain Red Star Belgrade, Omar Raiyan Dipanggil Sertai Skuad Malaysia B-19

Untuk makluman semua, saingan yang akan berlangsung bermula 2 hingga 15 Julai ini menyaksikan Malaysia diletakkan dalam Kumpulan B bersama-sama Laos, Timor Leste, Kemboja dan Singapura.

Sementara itu, Kumpulan A pula terdiri daripada pasukan tuan rumah merangkap Indonesia bersama-sama Myanmar, Vietnam, Thailand, Brunei Darussalam dan Filipina.

Sebagai rekod, kali terakhir dan julung kalinya Malaysia merangkul kejuaraan dalam saingan ini adalah pada edisi tahun 2018. Malaysia mengesahkan kejuaraan selepas berjaya menumpaskan Myanmar dengan keputusan 4-3 dalam perlawanan akhir yang berlangsung di Stadium Gelora Delta Sidoarjo, Indonesia.

Featured Image: Football Association of Malaysia


BATC 2022: Barisan Ke-2 Malaysia ‘Bantai’ Kazakhstan Tanpa Belas Kasihan

Aksi kedua pasukan lelaki Malaysia pada peringkat Kumpulan B dalam saingan Kejohanan Badminton Berpasukan Asia (BATC) 2022, pada hari ini, berakhir dengan cukup cemerlang.

Biarpun merehatkan pemain utama seperti Lee Zii Jia, Aaron Chia-Soh Wooi Yik serta Ng Tze Yong dan mempertaruhkan barisan pemain-pemain simpanan, Malaysia tetap berhasil merekodkan kemenangan 5-0 ke atas Kazakhstan.

Dalam perlawanan yang berlangsung petang tadi, Aidil Sholeh selaku taruhan pertama Malaysia merekodkan kemenangan mudah ke atas Artur Niyazov dengan skor 21-11 dan 21-12.

RESULTS: #BATC2022Group B🇲🇾 2-0 🇰🇿Lim Chong King def. Kulimatov Khaitmurat 21-11 21-11#DemiMalaysia#BadmintonMalaysia pic.twitter.com/EtYuGczVvN

Momentum kemenangan itu disambung pula oleh Lim Chong King dalam perlawanan kedua ketika menentang Khaitmurat Kulmatov yang berakhir dengan keputusan 21-11 dan 21-11.

Juara Terbuka Sweden 2022, Jacky Kok Jing Hong yang diturunkan pada perlawanan ketiga juga tidak kurang hebatnya membelasah pemain lawan, Makhsut Tajibullayev dengan skor 21-8 dan 21-4.

RESULTS: #BATC2022Group B🇲🇾 4-0 🇰🇿Man Wei Chong-Tee Kai Wun def. Ibrayev Jangir-Lysenko Ilya 21-5 21-5#DemiMalaysia#BadmintonMalaysia pic.twitter.com/XLJeXTkQ7X

Di perlawanan keempat, giliran pasangan beregu, Man Wei Chong dan Tee Kai Wun pula menundukkan pihak lawan. Beregu Jangir Ibraev dan Ilya Lysenko terpaksa akur menerima kekalahan dengan keputusan 21-5 dan 21-5.

Pertarungan antara Malaysia dan Kazakhstan disudahi dengan gandingan Goh Sze Fei dan Nur Izzuddin menumpaskan pasangan Andrey Shalagin dan Makhsut Tajibullayev dengan skor 21-8 dan 21-4.

Kini, Malaysia telah mengumpul dua kemenangan di peringkat Kumpulan B sekaligus melangkah ke peringkat separuh akhir serta menempah tiket ke saingan Piala Thomas 2022.


Juara Liga M3, PIB FC Bawa Pulang RM100,000 & Mara Ke Play-Off Liga Super

Kelab amatur, PIB Football Club (PIB FC) membawa pulang hadiah ganjaran berupa wang tunai bernilai RM100,000 apabila berjaya muncul juara bagi saingan bola sepak divisyen ketiga tanah air, Liga M3 2022.

Gelaran juara menjadi milik PIB FC setelah berjaya menumpaskan Kuala Lumpur Rovers FC (KL Rovers) 5-3 menerusi penentuan sepakan penalti dalam perlawanan akhir yang berlangsung di Stadium Bola Sepak Kuala Lumpur, Cheras, semalam.

Sebelum itu, kedua-dua pasukan bimbingan K. Ramachandran dan Zamri Hassan masing-masing terikat 1-1 selepas berentap selama 120 minit masa permainan.

Sementara itu, KL Rovers yang muncul naib juara pula tidak pulang dengan tangan kosong apabila turut membawa hadiah ganjaran berupa pulang wang tunai berjumlah RM50,000.

Sementara itu, tidak seperti edisi terdahulu, juara dan naib juara akan mendapat promosi ke saingan divisyen kedua bola sepak negara iaitu Liga Premier.

Ini kerana saingan Liga Premier dihentikan buat seketika oleh penganjur, Malaysian Football League (MFL) bermula tahun hadapan sehingga satu tempoh yang akan diberitahu kelak.

Namun begitu, PIB FC dan KL Rovers mendapat “bonus” yang lebih besar kerana berpeluang untuk beraksi dalam perlawanan play-off Liga Super menentang dua pasukan tercorot dalam saingan Liga Premier musim ini.

Bagaimanapun, sekiranya PIB FC dan KL Rovers memenangi aksi play-off ini, kelayakan untuk menyertai saingan Liga Super 2023 masih tertakluk kepada syarat-syarat Peraturan Perlesenan Kelab dan kelulusan Ahli Lembaga Pengarah.

Featured Image: PIB Football Club


Kejohanan Dunia BWF: “Perang Saudara” Sze Fei-Izzuddin Hanya Pernah Menang Sekali Menentang Aaron-Wooi Yik

Dua beregu lelaki negara, Aaron Chia dan Soh Wooi Yik serta Goh Sze Fei dan Nur Izzuddin menepati ramalan ramai peminat badminton tempatan dapat melayakkan diri ke Pusingan 16 di Kejohanan Dunia BWF 2022.

Malangnya, kemaraan kedua-dua beregu yang menghuni ranking keenam dan ke-12 dunia masing-masing ini membuatkan mereka terpaksa berentap sesama sendiri sekaligus menjadi “perang saudara” di pusingan tersebut.

Berdasarkan rekod pertemuan di pentas antarabangsa, Aaron-Wooi Yik jelas memiliki rekod kemenangan yang lebih baik apabila menentang Sze Fei-Izzuddin.

Tiga daripada empat pertemuan berpihak kepada Aaron-Wooi Yik dimana kemenangan itu dicipta semasa bertarung di Kejohanan Badminton Asia 2022, Terbuka Seluruh England 2020 dan Cabaran Antarabangsa Malaysia 2018.

Sze Fei-Izzuddin hanya pernah merekodkan satu kemenangan ketika menentang Aaron-Wooi Yik di Terbuka Jerman 2019.

Menariknya, pungutan mata pada tiga pertemuan terakhir melibatkan kedua-dua pasangan ini tamat secara “staight set”. Hanya pertembungan pertama mereka sahaja diselesaikan menerusi tiga set permainan.

Untuk makluman semua, Aaron-Wooi Yik berhasil mara ke Pusingan 16 ini selepas mengalahkan wakil Taiwan, Lu Ching Yao dan Yang Po Han dengan skor 22-20 dan 21-18 di Pusingan 32, sebentar tadi.

Manakala, Sze Fei-Izzuddin pula mara selepas menyingkirkan wakil Ireland, Joshua Magee dan Paul Reynolds secara “straight set” 21-13 dan 21-12 juga pada hari ini.


Johan Martial Si Abang Kepada Penyerang Man Utd Sertai Sri Pahang

Pasukan berpangkalan di pantai timur, Sri Pahang FC secara rasminya mengumumkan menandatangani pertahanan iaitu Johan Martial merangkap abang kepada penyerang Manchester United, Anthony Martial.

Pengumuman menarik tersebut dimaklumkan oleh Sri Pahang menerusi pelbagai platform media sosialnya. Pemain berusia 30 tahun ini diperkenalkan sambil menandatangani kontrak bersama Sri Pahang, pada hari ini.

Bekas pemain pasukan remaja kebangsaan Perancis, Johan Martial sah menyarung jersi Sri Pahang FC bagi saingan Liga Malaysia 2022. Pemain pertahanan tengah berketinggian 1.84m ini akan mengisi kekosongan ditinggalkan rakan senegara, Herold Mark Goulon. pic.twitter.com/ezfJSCoRsi

Johan yang merupakan sebahagian daripada skuad remaja Perancis yang menjuarai kejohanan eropah bawah 19 tahun (B-19) ini didatangkan untuk mengisi kekosongan yang ditinggalkan oleh Herold Goulon yang berhijrah ke Negeri Sembilan FC.

Untuk makluman semua, pertahanan yang berketinggian 1.84 meter (m) ini mempunyai pengalaman beraksi di beberapa liga sekitar eropah seperti Liga Perancis, Liga Greece dan Liga Israel.

Selain daripada adiknya, Anthony Martial yang merupakan penyerang skuad kebangsaan Perancis, Johan turut mempunyai seorang abang yang juga merupakan bekas pemain bola sepak, Dorian Martial.


Beregu Muda Indonesia Fikri-Maulana Kalahkan The Daddies Untuk Muncul Juara All England 2022

Pasangan beregu muda Indonesia, Muhammad Shohibul Fikri dan Bagas Maulana yang berusia 22 dan 23 tahung masing-masing dinobatkan juara bagi kategori beregu lelaki Kejohanan Badminton Terbuka Seluruh England (All England) 2022.

Kejuaraan ini muncul selepas mereka menumpaskan wakil senegara merangkap beregu No.2 dunia, Hendra Setiawan dan Mohammad Ahsan yang terkenal dengan julukan ‘The Daddies’ pada perlawanan akhir yang berlangsung di Utilita Arena Birmingham sebentar tadi.

YONEX All England Open Badminton Championships 2022MD – Final          🇮🇩Muhammad Shohibul FIKRI🏅21 21 🇮🇩Bagas MAULANA🏅19 13 🇮🇩Mohammad AHSAN          🇮🇩Hendra SETIAWAN🕗 in 37 minutes https://t.co/11ZogAl3GR

Fikri-Maulana yang menghuni ranking ke-28 dunia ini berhasil menumpaskan Hendra-Ahsan merangkap juara All England 2019 secara ‘straight set’ dengan skor 21-19 dan 21-13 dalam masa tidak sampai 40 minit.

Untuk makluman semua, ini merupakan pertemuan pertama melibatkan kedua-dua beregu pasangan dari negara jiran tetangga ini di pentas kejohanan antarabangsa.

Sebagai tambahan, perjalanan Fikri-Maulana merangkul kejuaraan pertama All England dan juga Jelajah Dunia Super 1000 BWF ini hadir selepas menumpaskan pelbagai beregu utama dunia.

Antaranya beregu No.2 dunia, Marcus Fernaldi Gideon-Kevin Sanjaya Sukamuljo (separuh akhir), beregu No.4 dunia, Takuro Hoki-Yugo Kobayshi (suku akhir) dan beregu No.11 dunia, Ong Yew Sin-Teo Ee Yi (Pusingan 16).


Pemain Kedah Boleh ‘Beraya’ Hingga Khamis, Persiapan Piala AFC Bermula Jumaat

Pemain-pemain Kedah Darul Aman masih diberikan cuti untuk ‘beraya’ sehingga khamis ini namun bermula hari jumaat, mereka perlu kembali turun ke padang untuk berlatih.

Ketua jurulatih, Aidil Sharin Sahak berkata latihan pada kali ini memberikan tumpuan untuk memperbaiki kelemahan yang ada selain meningkatkan tahap kecergasan bagi mempersiapkan pasukan untuk mengharungi saingan Piala AFC yang dijadualkan bermula pada 29 jun kelak.

Dengan saingan Liga Super yang bercuti hampir dua bulan, Kedah dilihat mempunyai masa yang mencukupi untuk mempersiapkan pasukan bagi menghadapi saingan antarabangsa ini.

Untuk memperkemaskan lagi persiapan skuad Hijau Kuning ini, Aidil turut merancang beberapa perlawanan persahabatan sebelum terbang ke negara jiran untuk menentang Persipura Jayapura, Saigo dan Lion City Sailors bagi aksi peringkat Kumpulan H.

“Kita akan kembali berlatih pada Jumaat ini dan banyak perbincangan akan dilakukan nanti untuk kita perbaiki semua kelemahan yang ada di mana kita akan menggandakan sesi latihan bagi kekalkan tahap kecergasan fizikal pemain.

“Saya rasa sekarang kami tiada masalah daripada segi prestasi selepas menilai 13 perlawanan apabila kita hanya tewas dua kali, cuma yang penting adalah konsistensi pemain-pemain di mana hanya Syazwan sahaja yang tiada bersama kita kerana ACL.

“Sekarang saya akan merancang beberapa aksi persahabatan yang kita boleh lakukan dan semuanya akan kita pantau juga dengan situasi PKP (Perintah Kawalan Pergerakan) ketika ini,” katanya dalam satu kenyataan.

Daripada segi penglibatan pemain, hampir kesemuanya boleh kembali berlatih bermula jumaat ini melain tiga orang pemain yang dipanggil untuk untuk menyertai tugasan bersama-sama skuad kebangsaan masing-masing.

Tiga orang pemain tersebut ialah pertahanan kanan, Rizal Ghazali (Malaysia), pemain tengah bertahan, Anumanthan Kumar (Singapura) dan pemain tengah lincah, Rabih Ataya (Lubnan).

Bagaimanapun, Aidil yang mempunyai pengalaman membimbing kelab Singapura, Home United memenangi aksi peringkat zon ASEAN dalam saingan Piala AFC 2018 tidak meletakkan apa-apa sasaran awal bersama Kedah pada kali ini.

Jurulatih muda kelahiran Singapura ini lebih gemar untuk membimbing pasukannya mengharungi satu demi satu perlawanan sebelum membuat perhitungan di peringkat seterusnya atau saingan kalah mati.

“Saya ada memantau beberapa aksi yang ditampilkan oleh Persipura sebelum ini dan saya boleh katakan apa sahaja boleh berlaku dalam tempoh persediaan ini.

“Cuma saya tidak mahu letak ramalan apa-apa kerana saya nak pergi dari satu aksi ke satu aksi terlebih dahulu.

“Jika kita dapat keputusan positif untuk perlawanan pertama ini, mungkin kita akan lihat daripada situ untuk letak sasaran bagaimana,” jelasnya.

Untuk makluman, kesemua saingan Kumpulan H ini akan dilangsungkan di Singapura.

Featured Image: Kedah Darul Aman


Aplikasi Penstriman Sooka Jadi Penaja Utama Netball Super League 2022

Saingan Netball Super League (NSL) 2022 kembali menemui para peminat di Stadium Juara, Kuala Lumpur bermula 3 hingga 26 Jun kelak.

Penganjuran edisi kedua ini tampil dengan nama baharu apabila aplikasi penstriman popular, sooka tampil selaku penaja utama rasmi sekaligus menjadikan saingan bola jaring ini dikenali sebagai sooka NSL 2022.

Dimaklumkan, saingan sulung pada tahun lalu mendapat sambutan yang begitu hangat apabila mencatatkan rating tertinggi 3 juta tontonan di saluran televisyen Astro Arena dan di aplikasi Astro GO. Sementara itu, sebanyak 679,000 tontonan pula direkodkan melalui platform digital.

Sepertimana saingan NSL 2021, ianya disertai oleh lapan pasukan yang sama iaitu KL Wildcats (juara bertahan), Johor Jewels, Selangor Angels, Perak Pheonix, Melaka Mystic, Negeri Sembilan Venom, Kedah Sunshine dan Pahang Tulip.

Namun begitu, saingan NSL 2022 hadir dengan format kejohanan baharu. Musim ini, ianya dipertandingkan secara “single round robin” dimana setiap pasukan akan bertemu dan berentap dengan semua pasukan yang ada.

Bagi yang berminat untuk hadir menyaksikan saingan NSL 2022 secara fizikal di Stadium Juara, tiket boleh dibeli daripada laman sesawang www.tickethotline.com.my untuk menontonnya pada setiap Jumaat, Sabtu dan Ahad sepanjang berlangsungnya saingan ini.


Penubuhan ‘Persatuan Sepak Takraw’ Baharu Tidak Diteruskan

Cadangan penubuhan badan induk sepak takraw baharu tanah air yang dikenali sebagai ‘Gabungan Sepaktakraw Malaysia (GSM)’ tidak lagi berbangkit dan tidak diteruskan.

Itulah kenyataan yang dikeluarkan oleh pihak Pesuruhjaya Sukan (PJS) menerusi satu muat naik menerusi laman sosial rasmi Kementerian Belia dan Sukan, semalam.

Untuk makluman semua, cadangan penubuhan badan induk baharu sukan tersebut untuk menggantikan Persatuan Sepaktakraw Malaysia (PSM) digerakkan oleh kumpulan yang dikenali sebagai G11.

G11 merupakan 11 ahli gabungan yang mengumumkan keluar daripada PSM setelah PSM disingkirkan daripada ahli gabungan Persekutuan Sepaktakraw Asia (ASTAF) pada Mei lalu.

Baca: PSM Disingkirkan Daripada Ahli Gabungan ASTAF

Bagaimanapun, penubuhan tersebut tidak diteruskan selepas PJS mengadakan beberapa siri perbincangan dan rundingan bersama PSM dan wakil G11 mengenai langkah-langkah pemulihan PSM, termasuklah membuat semakan dan pindaan perlembagaan PSM.

Tindakan yang dilakukan oleh PJS itu juga hasil saranan mantan Menteri Belia dan Sukan, Datuk Seri Reezal Merican Naina Merican supaya PSM dipulihkan dengan membuat penambahbaikan.

“PJS diberi amanah untuk menerajui semakan semula Perlembagaan PSM. Dua sesi rundingan bersama PSM dan wakil G11 diadakan pada 17 dan 28 Jun lalu bagi memperkemas dan menambah baik Perlembagaan PSM.

“Rundingan tersebut berjalan lancar dalam suasana amat harmoni. Kedua-dua pihak amat komited dan bersatu hati untuk melakukan pembaharuan demi kepentingan dan kelangsungan pembangunan sukan sepak takraw,” demikian kenyataan yang dikeluarkan oleh PJS.

Draf akhir Perlembagaan PSM yang baharu juga telah dikemukakan dan secara dasarnya dipersetujui oleh PSM dan wakil G11.

Justeru, PSM disarankan untuk mengambil tindakan selanjutnya supaya draf akhir Perlembagaan PSM yang baharu dibentangkan dan diperakukan dalam Mesyuarat Agung Luar Biasa (EGM).


Rasmi: Kejohanan Berbasikal Trek Dunia 2021 Diadakan di Perancis

Kesatuan Berbasikal Antarabangsa (UCI) mengumumkan secara rasmi venue baharu bagi kejohanan utamanya, Kejohanan Berbasikal Trek Dunia 2012 akan diadakan di Roubaix, Perancis.

Perkara tersebut diumumkan sendiri oleh UCI menerusi satu makluman di laman sesawangnya.

Turut dimaklumkan kejohanan tahunan itu akan berlangsung pada 20-24 Oktober di Velodrome Couvert Regional Jean-Stablinski atau lebih dikenali sebagai Le Stab dalam kalangan penduduk tempatan.

Untuk makluman semua, perancangan awal oleh UCI ingin mengadakan kejohanan ini pada 13-17 Oktober bertempat di Ashgabat, Turkmenistan. Bagaimanapun, waktu dan lokasi tersebut terpaksa dibatalkan ekoran kekangan dan halangan disebabkan oleh pandemik Covid-19.

Bercakap mengenai kejohanan ini, ketua jurulatih negara, John Beasley telah berkata kepada media sebelum ini bahawa jaguh berbasikal negara, Dato’ Azizulhasni Awang tidak akan disenaraikan kerana mahu memberikan peluang buatnya berehat selepas merangkul pingat perak pada temasya Olimpik lalu.

Dijangka ianya akan disertai oleh pelumba muda, Muhammad Shah Firdaus Sahrom dan Muhammad Fadhil Mohd Zonis. Akan tetapi ianya turut bergantung kepada slot yang akan diberikan kepada pasukan Malaysia kelak.


Piala Malaysia: Kedah Mudah Atasi Pahang Untuk Raih Tiket Ke Suku Akhir

Kedah mengesahkan tempat ke peringkat suku akhir Piala Malaysia 2020 apabila berjaya menumpaskan Pahang dengan mudah di Stadium Darul Aman, sebentar tadi.

Skuad kendalian Aidil Sharin Sahak itu berhasil mencatatkan kemenangan 3-2 hasil jaringan oleh Shakir Hamzah, Kpah Sherman dan Tchetche Kipre pada separuh masa pertama.

Ianya hasil dominasi cemerlang mereka di samping persembahan buruk oleh Pahang pada separuh masa pertama.

Pada separuh masa kedua, Pahang cuba bangkit dan mereka berjaya menjaringkan dua gol hasil sumbangan Muslim Ahmad dan Faizal Rani.

Di akhir-akhir minit permainan, Pahang cuba meningkatkan asakan untuk mencari gol penyamaan namun gagal dan terpaksa akur tersingkir daripada saingan Piala Malaysia musim ini.

Untuk perlawanan seterusnya, Kedah bakal menantikan samada Selangor atau Melaka di peringkat suku akhir.


Jurulatih Tempatan Usia 60 Tahun Pilihan Pan-gon Lengkapkan Barisan Kejurulatihan Harimau Malaya

Teka-teki mengenai jurulatih tempatan yang akan mengisi barisan kejurulatihan baharu skuad Harimau Malaya pimpinan Kim Pan-gon terjawab pada hari ini.

Menerusi satu siaran media oleh badan induk bola sepak negara, Persatuan Bola Sepak Malaysia (FAM), jurulatih dari Republik Korea itu memilih E. Elavarasan yang berusia 60 tahun untuk melengkapkan barisan kejurulatihannya.

Difahamkan, pemilihan jurulatih yang membawa Sarawak United muncul naib juara Liga Premier 2021 itu menepati kriteria utama yang dikehendakinya seperti berpengalaman luas dengan senario bola sepak tempatan serta cukup mengenali pemain-pemain yang beraksi dalam kancah Liga Super dan Liga Premier.

Siaran Media: Kim Pan Gon Pilih E. Elavarasan Penolong Jurulatih Harimau MalayaBaca penuh di https://t.co/8EUGsPSanS—-Media Release: Kim Pan Gon Selects E. Elavarasan As Harimau Malaya Assistant CoachRead more at https://t.co/8EUGsPSanS#FAM #HarimauMalaya pic.twitter.com/1TFn109J3e

“Selepas meneliti calon-calon yang telah ditemu duga oleh Pengarah Teknikal FAM, Scott O’Donell sebelum ini, saya sendiri telah bertemu Elavarasan untuk menemu duga beliau yang mana saya melihat Elavarasan sebagai calon terbaik dan individu paling sesuai untuk membantu saya dalam memberi informasi tepat, nasihat dan pendapat serta beberapa perkara lain.

“Saya melihat Elavarasan sebagai seorang jurulatih yang jujur, komited dan beliau sedia untuk memberi sepenuh kerjasama dalam usaha membantu kami barisan kejurulatihan baharu ini mengembalikan skuad Harimau Malaya ke satu tahap prestasi yang lebih baik,” kata Pan-gon.

Terdahulu, Pan-gon yang dilantik sebagai ketua jurulatih skuad senior kebangsaan dengan kontrak selama 2 tahun dengan pilihan lanjutan selama 2 tahun telah memperkenalkan 4 pembantunya, pada minggu lalu.

Empat individu tersebut ialah Pau Marti Vicente dari Sepanyol (penolong jurulatih), Cho Jun-ho dari Republik Korea (jurulatih penjaga gol), Dr. Gokhan Kandemir dari Turki (jurulatih kecergasan) dan Lim Jae-hun dari Republik Korea (jurulatih analisis prestasi).

Barisan kejurulatihan pimpinan Pan-gon yang turut disertai oleh Elavarasan ini akan menghadapi ‘ujian’ pertama pada bulan hadapan. Mereka akan membimbing skuad Harimau Malaya menentang Filipina dan Singapura pada 23 dan 26 Mac masing-masing dalam Perlawanan Antarabangsa Tier 1.

Featured Image: Sarawak United & Football Association of Malaysia


Terbuka Swiss: Kisona Singkir Bekas Pemain No.1 Dunia Untuk Mara Ke Suku Akhir

Perseorangan wanita negara, Kisona Selvaduray melakar kejutan dengan menyingkirkan bekas pemain No.1 dunia, Saina Nehwal dari India untuk mara ke peringkat suku akhir Terbuka Swiss 2022.

Dalam perlawanan di Pusingan 16 yang berlangsung awal pagi tadi, Kisona yang berada di ranking ke-64 dunia terlebih dahulu tumpas di set pertama dengan skor 17-21.

Bagaimanapun, pemain berusia 23 tahun ini berhasil bangkit mencipta kemenangan di set seterusnya dengan skor 21-13 sebelum menamatkannya di set penentuan juga dengan skor 21-13.

YONEX Swiss Open 2022WS – Round of 1617 21 21 🇲🇾Selvaduray KISONA🏅21 13 13 🇮🇳Saina NEHWAL

🕗 in 55 minutes https://t.co/cTieI0N0GI

— BWFScore (@BWFScore) March 24, 2022

Pertarungan kedua melibatkan kedua-dua pemain ini berlangsung dalam tempoh yang menghampiri satu jam permainan. Untuk pengetahuan semua, Kisona pernah Saina sebanyak satu kali sebelum ini di Terbuka Thailand 2021 yang menyaksikannya tumpas ‘straight set’ dengan skor 15-21 dan 15-21.

Sebagai tambahan, Saina yang kini menghuni ranking ke-23 dunia pernah mengungguli ranking No.1 dunia selama sembilan minggu berturut-turut pada tahun 2015. Selain itu, Saina juga pernah merangkul beberapa kejuaraan utama antarabangsa seperti Indonesia Masters 2019, pingat emas Sukan Komanwel 2018, Terbuka India 2015, Terbuka China 2015 dan lain-lain lagi.

Sementara itu, di peringkat suku akhir nanti, Kisona akan berentap menentang pemain Thailand yang menghuni ranking ke-29 dunia, Supanida Katethong.

Featured Image: Badminton Assiciation of Malaysia


Sukan SEA: Juara Dunia Terpaksa Harungi ‘Rubber Set’ Sebelum Singkir Jacky Di Pusingan 1

Perseorangan No.1 Singapura merangkap juara Kejohanan Dunia 2021, Loh Kean Yew tidak diberikan laluan mudah oleh pemain muda negara, Jacky Kok Jing Hong untuk mara ke peringkat suku akhir acara badminton individu di Sukan SEA 2021.

Dalam perlawanan tersebut, Jacky yang berusia 20 tahun dan berada di ranking ke-199 terlebih dahulu berhasil memenangi set pertama dengan skor 21-18 ke atas Kean Yew.

Namun begitu, Kean Yew yang merupakan “Top 10” perseorangan lelaki dunia bangkit memenangi set kedua dengan skor 21-15 sekaligus mengheret Jacky ke “rubber set” untuk menentukan pemenangnya.

R16#SGP🇸🇬 Loh Kean Yew(1) def. #MAS🇲🇾 Kok Jing Hong 18-21 21-15 21-11#DemiMalaysia #BadmintonMalaysia pic.twitter.com/wLuWbnWeac

— BAM (@BA_Malaysia) May 19, 2022

Di set penentuan, Jacky sudah mula kurang memberikan tentangan yang sengit dan Kean Yew dilihat lebih menyerlah. Dan set ini juga berkesudahan dengan Kean Yew merekodkan kemenangan dengan skor 21-11.

Sebagai perbandingan, ketika bertemu Kean Yew buat pertama kali dalam acara badminton berpasukan lelaki dua hari lalu, Jacky tumpas kepada Kean Yew scara “straight set” dengan skor 12-21 dan 12-21.

Sementara itu, Kean Yew yang meraih kemenangan akan membuat berhadapan dengan pemain Filipina, Jewel Albo di peringkat suku akhir kelak. Jewel mengesahkan kemaraan selepas menumpaskan pemain Kemboja, Meng Ly Heng di pusingan pertama.

Featured Image: Badminton Association of Malaysia, Badminton Asia


Idea Rusia Sertai Konfederasi Bola Sepak Asia Adalah Mengarut

Presiden Kehormat Kesatuan Bola Sepak Rusia (RFU), Vyacheslav Koloskov menyifatkan idea untuk membawa Rusia menyertai Konfederasi Bola Sepak Asia (AFC) adalah sesuatu yang mengarut.

Memetik laporan Insider, Koloskov yang merupakan bekas Naib Presiden Persekutuan Persatuan Bola Sepak Antarabangsa (FIFA) turut berkata idea peralihan menyertai badan induk AFC adalah satu perkara fantasi.

Beliau memberikan respon sedemikian selepas seorang wartawan sukan Rusia, Nobel Arustamyan melaporkan RFU sedang mempertimbangkan untuk meninggalkan Kesatuan Persatuan Bola Sepak Eropah (UEFA) selepas Rusia digantung daripada beraksi di pentas antarabangsa.

Baca: FIFA Dan UEFA Menggantung Rusia Daripada Sebarang Pertandingan Antarabangsa

Dimaklumkan oleh Arustamyan menerusi saluran Telegram-nya, cadangan itu juga bagi ‘mengendurkan’ situasi bola sepak di Rusia dimana kelab-kelab bola sepak berpangkalan di negara berkenaan tidak boleh beraksi di pentas antarabangsa seperti Liga Juara-Juara UEFA (UCL) dan Liga Europa.

Untuk makluman semua, Rusia digantung oleh UEFA serta FIFA daripada beraksi di pentas selepas kerajaan Rusia menceroboh negara jirannya, Ukraine bermula penghujung Februari lalu.

Tambah Arustamyan lagi, FIFA berkemungkinan akan mengenakan hukuman kepada RFU selama dua tahun atau menggantung tanpa sebarang tempoh yang ditetapkan.

Oleh demikian, untuk ‘melarikan diri’ daripada hukuman itu, Rusia yang mempunyai negara berkeluasan sekitar 17 juta km2 merentasi dari benua eropah sehingga ke asia boleh beralih menyertai AFC.

Dengan beralih kepada AFC, kelab-kelab bola sepak domestik Rusia dapat beraksi di pentas antarabangsa dengan menyertai saingan Liga Juara-Juara AFC mahupun Piala AFC.

Featured Image: FIFA World Cup


Terbuka Vietnam: Peng Soon-Yee See Jejak Peringkat Suku Akhir Buat Kali Pertama Dalam Kejohanan BWF

Sejak Chan Peng Soon dan Cheah Yee See bergandingan semula awal Jun lalu, beregu campuran ini tidak pernah melepasi ke peringkat suku akhir dalam mana-mana kejohanan Persekutuan Badminton Dunia (BWF) yang mereka sertai.

Bagaimanapun, ‘sumpahan’ tersebut berakhir di kejohanan Terbuka Vietnam – Jelajah Super 100 BWF – yang mereka sertai kali ini. Pasangan yang menduduki ranking ke-69 dunia berjaya melangkah ke peringkat suku akhir buat pertama kali, sebentar tadi.

Peng Soon-Yee See melangkah ke peringkat tersebut selepas menumpaskan beregu campuran Malaysia-Indonesia, Tan Ming Kang dan Serena Kani di Pusingan 16.

YONEX-SUNRISE Vietnam Open 2022XD – Round of 16          🇲🇾Peng Soon CHAN🏅21 21 🇲🇾Yee See CHEAH🏅17 17 🇲🇾Ming Kang TAN          🇮🇩Serena KANI

🕗 in 32 minutes https://t.co/UZx06kuN0c

— BWFScore (@BWFScore) September 29, 2022

Dalam perlawanan tersebut, pasangan yang diletakkan sebagai pilihan ketiga kejohanan meraih kemenangan secara “straight set” dengan skor 21-17 dan 21-17 dalam tempoh masa sekitar setengah jam.

Sementara itu, menantinya di peringkat suku akhir adalah beregu yang berada di tangga ke-256 dunia, Rohan Kapoor dan Reddy Sikki. Pasangan dari India ini mara selepas mengejutkan pilihan kelapan kejohanan dari Hong Kong, Yeung Shing Choi dan Fan Ka Yan.

Sebagai rekod, Peng Soon dan Yee See kembali bergandingan bermula daripada saingan Indonesia Masters diikuti Terbuka Indonesia, Terbuka Malaysia, Malaysia Masters, Terbuka Singapura, Terbuka Jepun dan Terbuka Vietnam.

Satu-satunya peringkat suku akhir yang berjaya dijejaki mereka setakat ini adalah dalam temasya Sukan Komanwel Birmingham 2022.

Featured Image: Badminton Association of Malaysia


Safawi, Natxo Kembali Sertai Skuad Harimau Malaya

Pengendali Harimau Malaya, Kim Pan-gon melakukan beberapa kejutan dalam senarai panggilan kem latihan pusat kali ini dengan menyenaraikan Safawi Rasid dan Natxo Insa.

Pengumuman tersebut hadir menerusi kenyataan yang dikeluarkan laman sesawang rasmi Persatuan Bola Sepak Malaysia (FAM) dan dikongsikan melalui pelbagai platfotm media sosial miliknya.

Seramai 17 pemain daripada senarai 27 pemain yang dipanggil pada jendela antarabangsa FIFA yang lalu dikekalkan dengan kapten Harimau Malaya, Dion Cools tidak dapat bersama pada kali kerana melangsungkan majlis perkahwinannya.

Senarai 27 Pemain Ke Kem Latihan Pusat Harimau Malaya Bermula 10 Jun 2023

▶ Baca penuh siaran media ini di https://t.co/yGoAfVFkkB#FAM #HarimauMalaya pic.twitter.com/VZNs1AG57v

— FA Malaysia (@FAM_Malaysia) June 7, 2023

Antara 10 pemain yang turut dipanggil pada kali ini ialah Safawi Rasid yang sekadar berada di dalam Senarai Bersedia sebelum ini selain Natxo Insa yang kali terakhir menyarung jersi dalam aksi persahabatan menentang Mongolia pada tahun 2019.

Dalam pada itu, Syahir Bashah menjadi pemain terbaharu Harimau Malaya yang mengharapkan penampilan sulungnya bersama skuad kebangsaan dalam dua aksi persahabatan pada minggu hadapan.

Malaysia akan turun beraksi menentang Kepulauan Solomon pada Rabu, 14 Jun 2023 sebelum menentang Papua New Guinea bagi aksi kedua pada Selasa, 20 Jun 2023 di Stadium Sultan Mizan Zainal Abidin, Terengganu.


Jelajah Dunia Akhir BWF: Aaron-Wooi Yik Perlukan 2 Kali ‘Quarter-Finalist’ di Indonesia Untuk Layak

Beregu utama lelaki negara, Aaron Chia dan Soh Wooi Yik perlu menempatkan diri mereka sekurang-kurangnya selaku ‘quarter-finalist’ dalam dua kejohanan badminton yang berlangsung di Indonesia, bulan ini.

Dua kejohanan tersebut ialah Indonesia Masters (Jelajah Dunia Super 750) dan Terbuka Indonesia (Jelajah Dunia Super 1000) yang dijadualkan berlangsung pada 16-21 November dan 23-28 November masing-masing.

Hal ini perlu dicapai oleh mereka sekiranya mahu layak ke kejohanan Jelajah Dunia Akhir BWF yang akan berlangsung di Bali pada awal Disember nanti.

Ketika ini, gandingan Aaron-Wooi Yik berada di kedudukan ke-14 dengan mengumpul 17,400 mata dalam ranking ‘Road to Bali Finals’. Untuk layak, mereka perlu menempatkan diri dalam kalangan 8 beregu terbaik secara keseluruhan.

“Peluang masih ada tetapi kami tidak mahu memberikan tekanan kepada diri sendiri. Sudah pasti kami akan mempamerkan prestasi terbaik kami untuk menghasilkan keputusan yang positif dalam kedua-dua kejohanan itu.

“Kami perlu sekurang-kurangnya mara sehingga suku akhir tetapi sekiranya dapat mara lebih daripada itu adalah lebih baik,” kata Aaron seperti dipetik daripada portal akhbar Berita Harian.

Untuk makluman semua, kemaraan Aaron-Wooi Yik ke peringkat suku akhir Indonesia Masters akan memberikan mereka sebanyak 6,050 mata. Manakala, dalam saingan Terbuka Indonesia pula, sebanyak 6,600 mata akan diraih bagi kemaraan ke peringkat yang sama.

Jumlah 12,650 mata tersebut akan menjadikan mereka memiliki 30,500 secara keseluruhan dan mencerahkan peluang mereka untuk layak menyertai kejohanan Jelajah Dunia Akhir BWF 2021.


The World Games: Natasha-Li Jane Bawa Pulang Gangsa Acara Boling Beregu Wanita

Pasangan wanita boling tenpin negara, Natasha Mohamed Roslan dan Sin Li Jane berhasil membawa pulang pingat gangsa daripada temasya The World Games 2022 yang berlangsung di Birmingham, Amerika Syarikat.

Kilauan pingat tersebut menjadi milik Natasha-Li Jane selepas mereka berhasil menumpaskan gandingan lawannya dari Colombia, Juliana Franco dan Clara Guerrero dalam pertarungan penentuan pingat gangsa yang berlangsung awal pagi tadi, waktu Malaysia.

Pertarungan tersebut dimenangi oleh Natasha-Li Jane secara “straight set” dengan skor 235-204 dan 247-237 di Kompleks Konvensyen Birmingham-Jefferson, Alabama.

Syabas! Beregu wanita boling tenpin negara Natasha Roslan-Sin Li Jane berjaya meraih pingat gangsa pada Kejohanan Dunia 2022 di Alabama, Amerika Syarikat.

— Olympic Malaysia (@olympicmas) July 12, 2022

Baca: Skuad Wanita Negara Raih Perak di Kejohanan Boling Dunia 2021

Terdahulu, Natasha-Li Jane terlepas peluang untuk mara ke perlawanan akhir apabila tumpas kepada beregu Denmark, Mika Guldbaek dan Mai Ginge Jensen di peringkat separuh akhir.

Sebagai tambahan, gangsa yang berjaya dikutip oleh Natasha-Li Jane ini menamatkan kemarau pingat selama 13 tahun oleh kem Malaysia dalam acara boling beregu wanita ini.

Untuk makluman semua, The World Games merupakan sebuah temasya sukan antarabangsa yang mempertandingkan sukan-sukan yang tidak tersenarai di temasya Sukan Olimpik.

Ianya dianjurkan setahun selepas temasya Sukan Olimpik musim panas setiap empat tahun sekali. Selain itu, The World Games dianjurkan oleh sebuah badan antarabangsa, International World Games Association (IWGA) dan turut diiktiraf oleh Jawatankuasa Olimpik Antarabangsa (IOC).


Sukan SEA: Undian Acara Badminton Individu, Jacky Jumpa Juara Dunia Lagi Di Pusingan 1

Hasil undian bagi acara badminton individu Sukan SEA 2021 telah dikeluarkan pada hari ini dan perseorangan muda negara, Jacky Kok Jing Hong terpaksa berhadapan dengan juara Kejohanan Dunia BWF 2021, Loh Kean Yew sekali lagi.

Jacky yang berusia 20 tahun baru sahaja bertemu pemain yang sama dalam ketika turun mewakili Malaysia selaku perseorangan pertama (MD1) dalam acara badminton berpasukan lelaki, semalam.

Dalam perlawanan tersebut, Jacky yang berada di ranking ke-199 dunia tumpas “straight set” dengan skor 12-21 dan 12-21 dalam tempoh masa 37 minit permainan.

Walaupun dilihat sukar dan mencabar, Jacky perlu menumpaskan Kean Yew yang berada di ranking kesepuluh dunia merangkap pilihan pertama untuk memenangi pingat emas Sukan SEA 2021 ini pada Pusingan 1, hari esok sekiranya mahu mara ke pusingan suku akhir.

Sementara itu, seorang lagi perseorangan muda negara, Lee Shun Yang yang berada di ranking ke-276 dunia akan memulakan acara individu dengan menentang pemain Laos, Phonesack Sokthavy yang tidak mempunyai sebarang ranking.


Terbuka India: Soong Joo Ven Disingkirkan Juara Dunia Secara ‘Straight Set’

Langkah pemain perseorangan bebas (independent) negara, Soong Joo Ven, 26 tahun, dalam kejohanan Terbuka India 2022 terhenti setakat Pusingan 16 sahaja.

Ini kerana Joo Ven yang menghuni ranking 70 dunia tumpas terpaksa akur tumpas kepada pemain Singapura merangkap juara dunia 2021, Loh Kean Yew, sebentar tadi.

YONEX-SUNRISE India Open 2022MS – Round of 1621 21 🇸🇬Kean Yew LOH🏅12 12 🇲🇾Joo Ven SOONG🕗 in 33 minutes https://t.co/iViatjpilY

Kean Yew yang menghuni ranking 15 dunia itu menumpaskan Joo Ven secara ‘straight set’ dengan skor 21-12 dan 21-12 dalam tempoh permainan sekitar 33 minit sekaligus membolehkannya mara ke peringkat suku akhir.

Sebagai tambahan, di peringkat suku akhir nanti, Kean Yew akan bertemu samada pemain Finland, Kalle Koljonen (ranking 63) atau pemain Rusia, Sergey Sirant (ranking 76).

Manakala Joo Ven pula akan kekal di bumi India menantikan sebuah lagi kejohanan yang akan berlangsung di negara itu pada minggu hadapan iaitu Kejohanan Antarabangsa Syed Modi – Jelajah Dunia Super 300 BWF.


Pembelian Termahal Dalam Sejarah Arsenal, Nicolas Pepe Dipinjamkan Kepada Nice

Pada Ogos tahun 2019, Arsenal mengeluarkan belanja sebanyak £72 juta untuk mendatangkan penyerang sayap berkerakyatan Ivory Coast iaitu Nicolas Pepe sekaligus menjadikannya sebagai pembelian termahal dalam sejarah kelab.

Bagaimanapun, khidmat pemain berusia 27 tahun ini nampaknya tidak berada dalam perancangan Mikel Arteta dan Arsenal mencapai persetujuan untuk meminjamkannya kepada kelab berpangkalan di Perancis, OGC Nice bagi musim ini, musim 2022/23.

Bercakap mengenai sumbangan Pepe sepanjang bersama Arsenal tiga musim lalu, dia merekodkan jaringan sebanyak 27 gol serta 21 bantuan gol kepada rakan sepasukan daripada 112 penampilan yang diraihnya.

Impak yang diberikannya ini menjadi polemik dalam kalangan sebahagian peminat dan penyokong Arsenal dan merasakan ia tidak setara dengan jumlah pelaburan yang dikeluarkan.

A post shared by OGC Nice (@ogcnice)

Sebagai perbandingan, seorang lagi penyerang sayap iaitu Gabriel Martinelli yang menyertai Arsenal pada jendela perpindahan yang sama pada harga £6 juta, merekodkan jaringan sebanyak 20 gol serta 13 bantuan gol daripada 87 penampilan.

Satu perbezaan yang tidak begitu besar walaupun hadir dengan dua tanda harga yang cukup berbeza.

Bercakap mengenai cabaran bola sepak Perancis, saingan Ligue 1 yang menjadi kancah permainan Nice bukanlah sesuatu yang asing buat Pepe. Ini merupakan liga yang mengangkat nama Pepe sebelum menyertai Arsenal pada tahun 2019.

Ketika itu, Pepe beraksi bersama LOSC Lille merekodkan 22 jaringan serta 11 bantuan gol hasil daripada 38 penampilannya. Impak itu telah membantu Lille menyudahkan saingan Ligue 1 selaku naib juara.

Statistik ini juga menjadikannya sebagai penjaring kedua terbanyak Ligue 1 pada musim berkenaan di belakang Kylian Mbappe.

Untuk makluman semua, Pepe mempunyai kontrak bersama skuad The Gunners sehingga tahun Jun 2024 dan kontrak pinjamannya bersama Nice tidak disertakan dengan pilihan untuk pembelian.


Mengapa Atlet Olimpik Gigit Medal Kemenangan Mereka?

Sudah menjadi kelaziman bagi kebanyakan atlet yang meraih kemenangan pingat emas, perak mahupun gangsa akan bergambar dengan aksi menggigit medal kemenangan mereka di hadapan kamera.

Jika ditelusuri kepada sejarah pada zaman lalu, emas mahupun perak digunakan sebagai matawang. Justeru, para pedagang akan menggigit wang emas atau perak yang diterima untuk memastikan ketulenan bahan logam tersebut.

Emas, perak dan gangsa merupakan sejenis logam yang lembut. Sebarang tekanan yang sedikit kuat dikenakan ke atas permukaan logam-logam ini akan meninggalkan kesan lekuk di atasnya.

Berbalik kepada atlet yang menggigit pingat kemenangan mereka tadi, sudah semestinya mereka bukan mahu menentukan samada pingat emas, perak atau gangsa yang diterima itu tulen atau tidak.

Lebih-lebih lagi, Jawatankuasa Olimpik Antarabangsa (IOC) sudah tidak menghadiahkan emas tulen kepada para pemenang temasya sukan tersebut sejak tahun 1912.

Jadi, mengapa mereka masih menggigit pingat kemenangan tersebut?

Jawapannya adalah kerana jurugambar yang menyuruh mereka melakukan ‘pose’ sebegitu.

Presiden International Society of Olympic Historians, David Wallechinsky pernah berkata kepada CNN, “Ia menjadi obsesi jurugambar-jurugambar,”.

“Saya melihat ianya sebagai gambar yang ikonik, sesuatu yang anda boleh jual. Saya tidak rasakan ianya disebabkan oleh atlete yang mahu lakukan sendiri,” katanya lagi.

Shutterbugs juga melihat ‘pose’ gigitan medal sangat berpontensi untuk menghiasi muka depan akhbar-akhbar pada keesokan harinya dan disebabkan itu mereka meminta atlet-atlet melakukannya.

Sehingga kini, ianya menjadi satu tradisi dalam Sukan Olimpik dan kami melihat ianya akan kekal sebegitu pada masa-masa akan datang.


Terbuka Indonesia: Aaron-Wooi Yik Singkir Juara All England 2022

Beregu lelaki No.1 tanah air, Aaron Chia dan Soh Wooi Yik berhasil mengelak daripada tergolong dalam kalangan wakil negara yang terkandas awal dalam saingan Terbuka Indonesia 2023.

Seramai 11 wakil mengambil bahagian dalam saingan kali ini dan antara yang telah sah terkandas ialah Lee Zii Jia, Ng Tze Yong, Goh Jin Wei, Vivian Hoo-Lim Chiew Sien, Goh Soon Huat-Shevon Jemie, Chen Tang Jie-Toh Ee Wei dan Chan Peng Soon-Cheah Yee See.

Ianya selepas Aaron-Wooi Yik dapat melakar kemenangan ke atas gandingan tuan rumah merangkap juara Kejohanan Badminton Terbuka Seluruh England (All England) 2022, Muhammad Shohibul Fikri dan Bagas Maulana pada Pusingan 32, sebentar tadi.

Kapal Api Group Indonesia Open 2023MD – R32          🇲🇾Aaron CHIA🏅21 21 🇲🇾SOH Wooi Yik🏅          🇮🇩Muhammad Shohibul FIKRI16 12 🇮🇩Bagas MAULANA

— BWFScore (@BWFScore) June 14, 2023

Dalam pertarungan tersebut, Aaron-Wooi Yik mudah mengatasi lawannya dengan mencetak kemenangan secara “straight set” menerusi skor 21-16 dan 21-12 dalam tempoh 33 minit permainan.

Sebagai rekod, ini merupakan kemenangan kedua berturut-turut Aaron-Wooi Yik ke atas Shohibul-Bagas di pentas antarabangsa.

Kemenangan pada pertemuan pertama itu baru sahaja dilakar Aaron-Wooi Yik dalam saingan Terbuka Singapura yang berlangsung pada minggu lalu.

Sementara itu, dengan kemenangan ini, Aaron-Wooi Yik akan meneruskan kemaraan ke Pusingan 16 bagi saingan Jelajah Dunia BWF bertaraf Super 1000 ini. Mereka akan menantikan cabaran samada daripada gandingan Korea, Choi Sol-gyu dan Kim Won-ho atau Chinese Taipei, Su Ching Heng dan Ye Hong Wei.

Featured Image: Perodua Malaysia Masters 2023


Piala Dunia B-20: FIFA Pilih Argentina Sebagai Tuan Rumah Ganti Indonesia Secara Rasmi

Persekutuan Persatuan Bola Sepak Antarabangsa (FIFA) mengesahkan negara benua amerika selatan, Argentina dipilih sebagai tuan rumah bagi kejohanan Piala Dunia Bawah 20 Tahun (B-20) yang baharu.

Perkembangan itu hadir menerusi satu makluman rasmi oleh Biro Ahli Majlis FIFA kira-kira tiga minggu selepas badan induk bola sepak dunia terbabit melucutkan Indonesia sebagai tuan rumah.

Pengumuman itu juga hadir selepas delegasi FIFA melakukan pemeriksaan tapak dengan berkunjung ke venue-venue pertandingan yang dicadangkan serta infrastruktur yang berkaitan pada minggu lalu.

Susulan pengumuman pengesahan negara tuan rumah ini, FIFA menetapkan Majlis Undian Rasmi akan berlangsung pada 21 April (Jumaat) bertempat di Home of FIFA di Zurich.

Seperti makluman FIFA sebelum ini, tarikh berlangsungnya Piala Dunia B-20 kali ini tidak mengalami sebarang perubahan iaitu bermula 20 Mei dan tamat pada 11 Jun.

The Bureau of the FIFA Council has confirmed Argentina as the host of the FIFA U-20 World Cup 2023™.

— FIFA Media (@fifamedia) April 17, 2023


Barcelona Raih Kejuaraan La Liga Yang Pertama Sejak 2019

FC Barcelona kembali menjulang trofi saingan tertinggi bola sepak Sepanyol, La Liga selepas kemarau kejuaraan bagi saingan tersebut selama empat tahun.

Skuad bimbingan Xavi Hernandez mengesahkan kejuaraan tersebut apabila mencatatkan kemenangan 4-2 ke atas seteru setempatnya, Espanyol dalam perlawanan ke-34 liga pada awal pagi tadi waktu Malaysia.

Dalam perlawanan tersebut, penyerang utamanya, Robert Lewandowski berhasil mencetak dua gol disamping tambahan satu gol daripada Alejandro Balde dan Jules Kounde masing-masing.

Manakala dua jaringan daripada Espanyol pula dihasilkan oleh Javi Puado dan Joselu pada babak kedua perlawanan.

Kemenangan tersebut membolehkan Barcelona mengumpul 85 mata. Biarpun masih berbaki sebanyak empat perlawanan, sekiranya skuad berjulukan Blaugrana ini tumpas dalam keempat-empat perlawanan tersebut, ianya sudah tidak mampu lagi dipintas oleh pencabar terdekatnya, Real Madrid yang berada di tangga kedua dengan 71 mata.

Sebagai rekod, ini merupakan kejuaraan La Liga ke-27 buat Barcelona serta yang pertama dimenangi oleh Xavi sejak bergelar pengurus pasukan bermula November 2021.


Terbuka India: Pasangan No.10 Dunia, Kian Meng-Pei Jing Mara Ke Separuh Akhir

Pasangan beregu campuran yang berada di ranking kesepuluh dunia, Tan Kian Meng dan Lai Pei Jing berjaya mengesahkan kemaraan ke peringkat separuh akhir Terbuka India 2022, hari ini.

Kian Meng-Pei Jing yang diletakkan sebagai pilihan pertama kejohanan mara selepas menyingkirkan beregu campuran Rusia, Konstantin Abramov dan Anastasiia Akchurina yang berada di ranking 751.

YONEX-SUNRISE India Open 2022XD – Quarter final          🇲🇾Kian Meng TAN🏅21 21 🇲🇾Pei Jing LAI🏅10 14 🇷🇺Konstantin ABRAMOV          🇷🇺Anastasiia AKCHURINA🕗 in 31 minutes https://t.co/33ODDv3d6z

Mereka menyingkirkan Konstantin-Anastasiia secara ‘straight set’ dengan pungutan mata 21-10 dan 21-14 dalam tempoh permainan yang memakan masa sekitar setengah jam.

Sementara itu, di peringkat separuh akhir nanti, Kian Meng-Pei Jing akan menantikan cabaran samada daripada beregu Malaysia, Chen Tang Jie-Peck Yen Wei merangkap pilihan ketiga atau beregu India, Venkat Gaurav Prasad-Juhi Dewangan merangkap pilihan kelapan kejohanan.

Featured Image: Badminton Photo / Badminton Association of Malaysia


Ranking FIFA: Sasaran Ketum PSSI Pintas Kedudukan Malaysia & Singapura Belum Tercapai

Bulan lalu, Ketua Umum (Ketum) Persatuan Sepak Bola Seluruh Indonesia (PSSI) menyasarkan skuad kebangsaan Indonesia untuk terus meningkatkan rankingnya ke kedudukan 150 dunia sekaligus memintas kedudukan skuad negara jiran tetangganya, Malaysia dan Singapura.

Bagaimanapun, menerusi kemaskini terbaru ranking dunia oleh Persekutuan Persatuan Bola Sepak Antarabangsa (FIFA) menunjukkan skuad yang terkenal dengan julukan Garuda itu belum berhasil mencapai sasaran tersebut.

Baca: Ketum PSSI, Mochamad Iriawan Sasar Indonesia Atasi Ranking Skuad Malaysia & Singapura

Sebaliknya, skuad kebangsaan Indonesia mencatatkan penurunan satu anak tangga menjadikannya menghuni tangga 166 dunia berbanding tangga 165 pada bulan lalu.

Penurunan ini disebabkan oleh kekalahan 0-1 Indonesia ketika menentang Afghanistan yang diadakan di Turki dalam perlawanan antarabangsa yang diadakan pada 16 November lalu.

Sementara itu, Malaysia pula mencatatkan peningkatan satu anak tangga dalam kedudukan ranking dunia berbanding bulan lalu dengan menghuni tangga ke-154 dunia walaupun tidak terlibat dalam sebarang perlawanan antarabangsa, pada bulan ini.

Sebagai tambahan, Malaysia dan Indonesia akan bertemu sesama sendiri dalam aksi kelima peringkat Kumpulan B dalam kejohanan Piala AFF Suzuki 2020 pada 19 Disember kelak.

Featured Image: Football Association of Malaysia


Bekas Pemain Manchester Puji Martial Macam Ferrari

Penyerang Red Devil, Anthony Martial dipilih oleh penyokong sebagai Man of The Match dalam perlawanan menentang FC Copenhagen saingan suku akhir Liga Europa, awal pagi tadi.

Martial yang bermula sebagai pemain kesebelasan utama tidak menjaringkan sebarang gol namun kehadirannya di atas padang memberikan impak besar dalam menggerakkan jentera serangan Manchester United dalam perlawanan yang berlangsung di Cologne itu.

Martial menjadi penyumbang kemenangan skuad kendalian Ole Gunnar Solkjaer apabila dia dijatuhkan pada minit ke-93 di dalam kotak dan pengadil perlawanan menghadiahkan sepakan penalti kepada Manchester United tanpa ragu-ragu.

Pemain tengah, Bruno Fernandes mudah menewaskan penjaga gol Copenhagen dan Manchester United berjaya mencatatkan kemenangan 1-0 sekaligus menempah tiket ke saingan separuh akhir.

Selain daripada kalangan peminat, persembahan yang ditampilkan oleh penyerang berusia 24 tahun itu turut mendapat pujian daripada bekas-bekas pemain Manchester United.

Mengulas mengenai prestasi Martial dalam perlawanan tersebut, bekas pemain, Owen Hargreaves dipetik berkata, “Dia macam Ferrari. Anthony umpama pemain berharga £100 juta!”

Manakala bekas pemain lagenda mereka, Paul Scholes pula memuji peningkatan karakter Martial di hadapan gol. Scholes mengatakan, “Dia semakin menjadi (penyerang) No.9 perlawanan demi perlawanan yang saya tonton.”

Pemenang kasut emas Liga Perdana Inggeris (EPL) 2012-13, Robin van Persie turut menambah dalam sesi analisis selepas perlawanan BT Sport, “Martial sentiasa mengamati rakan sepasukannya (di atas padang) dan perkara itulah yang membezakan dia dengan pemain lain. Atas sebab itu saya berpandangan dia merupakan pemain berkelas dunia.”


7 Kemenangan Terbesar Johor Darul Ta’zim Sepanjang Zaman

Kemenangan memang cukup sinonim dengan Kelab Bola Sepak Johor Darul Ta’zim (JDT) sejak ianya mula dipimpin oleh DYAM Tunku Ismail Ibni Sultan Ibrahim merangkap Tunku Mahkota Johor (TMJ) beraksi dalam kancah bola sepak tempatan pada tahun 2013.

Ada kalanya skuad berjulukan Harimau Selatan ini bukan sekadar mencetak kemenangan bahkan turut merekodkan kemenangan dengan jaringan yang besar tidak kiralah dalam pertandingan tempatan mahupun antarabangsa.

Terbaru, JDT baru sahaja melakar kemenangan besar 7-0 ke atas Negeri Sembilan FC di Stadium Tuanku Abdul Rahman, Paroi dalam perlawanan minggu ketiga Liga Super 2023.

Namun begitu, itu bukanlah kali pertama JDT merekodkan keputusan besar sebegitu. Berikut Sukanz rangkumkan serta kongsikan tujuh kemenangan terbesar pernah direkodkan JDT sepanjang zaman termasuk perlawanan menentang Negeri Sembilan tersebut:

Perlawanan yang berlangsung di Stadium Darul Makmur, Kuantan ini menyaksikan JDT melakar kemenangan besar hasil jaringan hatrik oleh Jorge Pereyra Diaz (29′, 54′ dan 76′) serta dua jaringan daripada Juan Martin Lucero (6′ dan 47′) serta satu jaringan oleh Marcos Antonio (33′).

JDT yang bertandang ke Stadium Tuanku Abdul Rahman, Paroi berhasil merekodkan kemenangan 7-0 ke atas Negeri Sembilan. Kemenangan besar ini hasil jaringan berganda oleh Fernando Forestieri (21′ dan 49′) dan La’vere Corbin-Ong (67′ dan 88′) serta satu jaringan daripada Diogo Luis Santo (41′), Arif Aiman Hanapi (53′) dan Endrick Dos Santos (72′) masing-masing.

JDT yang beraksi di laman sendiri, Stadium Tan Sri Dato’ Haji Hassan Yunos, Larkin mengecapi antara kemenangan terbesar dalam sejarahnya ke atas Melaka United hasil jaringan hatrik oleh Safiq Rahim (17′, 58′ dan 87′) serta satu jaringan daripada Gabriel Guerra (6′), Amirul Hadi Zainal (22′), Gonzalo Cabrera (33′) dan Azammuddin Akil (46′) masing-masing.

Perlawanan yang masih berlangsung di Stadium Sultan Ibrahim (SSI), Iskandar Puteri tanpa kehadiran penyokong merekodkan satu lagi kemenangan dengan keputusan 7-0 buat JDT dan mangsanya kali ini adalah Perak FC. Perlawanan tersebut berkesudahan dengan keputusan terbabit hasil jaringan hatrik oleh Gonzalo Cabrera (36′, 45′ dan 63′) serta satu jaringan daripada Afiq Fazail (22′), Ramadhan Saifullah (45+2′), Safawi Rasid (79′) dan Akhyar Rashid (84′) masing-masing.

Perlawanan peringkat Pusingan 16 di kejohanan Piala AFC ini menyaksikan JDT meraih kemenangan besar ke atas Kaya FC hasil jaringan hatrik Juan Martin Lucero (14′, 53′ dan 70′) serta dua gol menerusi Azammuddin Akil (32′ dan 39′). Manakala Jorge Pereyra Diaz dan Mahali Jasuli menambah satu jaringan pada minit 23′ dan 68′ masing-masing. Bagaimanapun, perlawanan tidak berkesudahan dengan ‘clean sheet’ apabila JDT bolos sebanyak dua gol menerusi OJ Porteira dan Anton Ugarte pada minit 53′ dan 68′ masing-masing.

Satu lagi kemenangan besar dilakar JDT dalam kancah bola sepak antarabangsa, Piala AFC ketika menentang wakil Myanmar iaitu Ayeyawady United. Lapan jaringan skuad Harimau Selatan ini disumbangkan menerusi hatrik oleh Safiq Rahim (5′, 48′ dan 62′) serta dua jaringan daripada Juan Martin Lucero (81′ dan 86′). Manakala Pereyra Diaz (13′), Marcos Antonio (30′) dan Aidil Zafuan (88′) menambah satu gol masing-masing. Ayeyawady United pula berhasil membawa pulang satu jaringan saguhati yang dijaringkan oleh Thiha Zaw seawal minit 7′ permainan.

#7 JDT vs BRM FC

JDT yang turun beraksi di laman sendiri bagi melayan kunjungan pasukan daripada kancah Liga M3 dalam Pusingan Pertama Piala FA di laman sendiri berpesta gol dengan mencetak keputusan 10-0 ke atas BRM FC sekaligus menjadikannya sebagai kemenangan terbesarnya sepanjang zaman setakat ini. Tiga daripada sepuluh jaringan itu hadir menerusi hatrik Fernando Forestieri pada minit 2′, 24′ dan 43′. Manakala baki tujuh jaringan lagi disumbangkan oleh Safiq Rahim (7′), Safawi Rasid (19′), Mauricio (56′), Moussa Sidibe (70′), Daryl Sham (83′), Mohamadou Sumareh (89′) dan Danial Amier (90+3′).

Featured Image: JOHOR Southern Tigers


Jurulatih Berdarah Malaysia-Scotland Bimbing Malayan Tigress B-20

Persatuan Bola Sepak Malaysia (FAM) mengumumkan perlantikan individu baharu bagi membimbing skuad wanita kebangsaan bawah 20 tahun (B-20).

Individu berkenaan ialah Cameron Ng, berusia 44 tahun, berdarah campuran Malaysia-Scotland merangkap Ketua Unit Akar Umbi FAM sejak tahun 2020.

Setiausaha Agung FAM, Noor Azman Haji Rahman mengumumkan perlantikan berkenaan di Wisma FAM, Kelana Jaya dalam satu sidang media yang berlangsung pada hari ini.

Difahamkan, faktor utama pemilihan Cameron ini dibuat berdasarkan faktor memiliki lesen kejurulatihan, Diploma Kejurulatihan AFC/ FAM serta pengalamannya dalam bola sepak akar umbi.

Untuk makluman, perlantikan Cameron ini bagi membimbing skuad wanita B-20 negara mengharungi Kelayakan Piala Asia B-20 Wanita 2024 yang akan bermula pada 8 Mac nanti.

Dalam peringkat kelayakan terbabit, Malaysia diletakkan dalam Kumpulan G bersama-sama tuan rumah, Kemboja serta Myanmar dan Pakistan.

Sebelum mengharungi kejohanan terbabit, skuad wanita B-20 negara akan turun menentang Mongolia dalam satu perlawanan persabahatan pada 2 Mac.

Sebagai tambahan, perlantikan Cemeron ini dibuat selepas perbincangan serta penilaian menyeluruh dilakukan bersama di antara Presiden FAM, Datuk Haji Hamidin Haji Mohd Amin, Pengarah Teknikal FAM, Scott O’Donell dan Pengerusi Jawatankuasa Bola Sepak Wanita FAM, Dato’ Suraya Yaacob.

Featured Image: Football Association of Malaysia


Terbuka India: Beregu Naungan BAM, Tang Jie-Yen Wei Mara Ke Final

Beregu campuran yang berada di bawah naungan Persatuan Badminton Malaysia (BAM), Chen Tang Jie dan Peck Yen Wei berjaya mara ke pentas final Terbuka India 2022.

Pasangan yang berada di ranking ke-40 ini mara selepas menundukkan beregu bebas (independent) negara, Tan Kian Meng dan Lai Pei Jing merangkap pilihan pertama kejohanan di peringkat separuh akhir, hari ini.

YONEX-SUNRISE India Open 2022XD – Semi final               🇲🇾Tang Jie CHEN🏅21 21 21 🇲🇾Yen Wei PECK🏅19 23 14 🇲🇾Kian Meng TAN               🇲🇾Pei Jing LAI🕗 in 71 minutes https://t.co/D0vEn1hOA4

Tang Jie-Yen Wei menumpaskan pasangan yang turut menghuni ranking ke-10 dunia itu menerusi 3 set perlawanan yang berkesudahan dengan keputusan 21-19, 21-23 dan 21-14 dalam tempoh masa melebihi satu jam permainan.

Sementara itu, di pentas akhir, esok, Tang Jie-Yen Wei akan bertemu beregu Singapura, Terry Hee-Tan Wei Han yang berada di ranking ke-182 dunia untuk merebut kejuaraan Jelajah Dunia BWF Super 500 ini.

Untuk maklumkan semua, beregu jiran tetangga ini mara secara automatik selepas lawan mereka, beregu Rusia tidak dapat beraksi ekoran positif Covid-19.

Featured Image: Badminton Photo / Badminton Association of Malaysia


Sukan SEA 2025: Thailand Umum Temasya Bermula 9 Disember, 3 Bandar Utama Sebagai Hos

Autoriti Sukan Thailand (SAT) mengumumkan 9 hingga 20 Disember 2025 sebagai tarikh penganjuran Sukan SEA edisi ke-33 yang bakal berlangsung di tiga bandar utama Thailand – Bangkok, Chonburi dan Songkhla pada hari ini.

Gabenor SAT, Dr. Gongsak Yodmani berkata, Thailand akan meneliti setiap aspek penganjuran Sukan SEA 2025 nanti dan memberi keyakinan tentang kesediaan mereka selaku tuan rumah pada Sukan SEA akan datang.

“Kami mempunyai beberapa penginapan dan juga kemudahan sukan bertaraf dunia. Oleh itu, kami lebih daripada bersedia untuk menganjurkan Sukan SEA ke-33.”

“Kami tidak sabar untuk mengalu-alukan delegasi daripada semua Jawatankuasa Olimpik Kebangsaan dari seluruh Asia Tenggara (ke Thailand) pada tahun 2025”, kata Gongsak dalam sidang media tersebut.

Sidang media yang berlangsung di Garden City Hotel, Phnom Penh, Kemboja itu dihadiri wakil Majlis Olimpik Malaysia (MOM) iaitu Penolong Bendahari merangkap Chef de Mission Malaysia ke Sukan SEA 2023, Datuk Mohd Nasir Ali serta pengurus besar, Fong Wan Hor.

Terdahulu, Thailand telah dipilih selaku tuan rumah Sukan SEA 2025 dalam Mesyuarat Lembaga Eksekutif dan Majlis Persekutuan Sukan Asia Tenggara (SEAGF) pada Disember 2021 sebelum diumumkan secara rasmi sekitar lima bulan kemudian.

Turut diumumkan selaku tuan rumah ialah Malaysia (2027) dan Singapura (2029). Malaysia menerusi MOM turut berkongsikan pengumuman keputusan tersebut tetapi masih belum dibincangkan lebih lanjut bersama pihak kerajaan berkenaan penganjuran temasya berkenaan yang kali terakhir dianjurkan Malaysia pada tahun 2017 yang lalu.

Featured image: Majlis Olimpik Malaysia (OCM)


Chia Ruo Han Dari SMK Kulim Ke Liga Juara-Juara AFC

Pemain muda berusia 19 tahun, Chia Ruo Han mencuri tumpuan ramai peminat bola sepak apabila namanya disenaraikan oleh Johor Darul Ta’zim untuk mengharungi saingan Liga Juara-Juara AFC (ACL) yang akan bermula pada 22 jun kelak.

Ini merupakan kali pertama bekas pelajar Sekolah Menengah Kebangsaan Kulim (SMK Kulim) disenaraikan dalam skuad Harimau Selatan bagi beraksi di pentas kejohanan paling berprestij asia.

Pemain tengah ini membuat keputusan untuk menyertai Akademi JDT ketika berusia 17 tahun, sekitar awal tahun 2018 setelah bersekolah di SMK Kulim dari tingkatan 1 sehingga tingkatan 4.

Mengimbau kembali ketika Ruo Han masih menuntut di sekolah tersebut, kecemerlangannya dalam arena sukan membolehkan dirinya dinobatkan sebagai Tokoh Murid SMK Kulim.

Manakan tidaknya, Ruo Han pernah terbang ke luar negara untuk menjalani latihan di Manchester United Soccer School di United Kingdom (UK) dan Allianz Junior Football Camp (AJFC) di Bali, Indonesia. Selain itu, Ruo Han turut menyertai pelbagai kejohanan bola sepak samada peringkat daerah atau negeri di Kedah.

Tidak cukup dengan penglibatan dalam sukan bola sepak, Ruo Han juga terlibat dalam olahraga dengan mengambil bahagian dalam acara larian 4×400 meter, 800 meter, 1500 meter dan 3000 meter.

Learn from the best! 🔥Bangga bila dapat tahu pemenang #MencariRamli 6, Chia Ruo Han dapat peluang untuk bersama skuad utama @OfficialJohor. Dapat ke #ACL2021 pula tu. Dia ni asal dari Kedah & masuk ke akademi JDT kalau tak silap kami pada tahun 2018. #KamiTeamMalaysia pic.twitter.com/irrvBjBw1C

Berdasarkan pemerhatian, Ruo Han mula menembusi skuad simpanan, JDT II yang beraksi dalam kancah Liga Premier pada tahun 2020.

Untuk makluman, pemain kelahiran Kedah ini juga merupakan pemenang bagi program pencarian bakat televisyen, Mencari Ramli musim keenam pada tahun 2017.

Featured Image: JOHOR Southern Tigers


Suhaimi Mahu Gawang Terengganu Kekal Tidak Dibolosi Kedah

Peluang yang diberikan tidak akan disia-siakan Suhaimi Husin yang bertekad mahu memastikan gawang Terengganu FC kekal kebal menjelang aksi Liga Super berdepan Kedah Darul Aman FC, pada Jumaat.

Dia yang diturunkan dalam empat perlawanan Liga Super selaku penjaga gol utama berharap disiplin ditunjukkan bahagian pertahanan dapat membantunya dalam usaha mengekang kemaraan barisan serangan lawan.

Tambahnya, kualiti hantaran yang dimiliki oleh dua tonggak import baharu Kedah, Mahmoud Al-Mardi dan Sanrawat Dechmitr, perlu diawasi jika mahu memastikan tiga mata menjadi milik Terengganu.

“Saya berpuas hati kerana dapat memastikan gawang tidak bolos semasa menang 1-0 ke atas Kedah pada saingan Piala FA dan membawa Terengganu ke suku akhir.

“Namun perlawanan Jumaat ini sesuatu yang berlainan kerana aksi liga selalunya corak permainan lebih terbuka berbanding peringkat kalah mati yang menyaksikan pasukan lebih berhati-hati.

“Kami perlu berhati-hati dengan hantaran belakang pertahanan yang boleh dijelmakan pemain import mereka di bahagian tengah kerana sedikit kelekaan boleh membawa padah.

“Tiga mata di laman sendiri cukup penting bagi memastikan peluang kami untuk berada dalam kedudukan dua atau tiga terbaik, sekaligus memperbaiki pencapaian musim lalu,” katanya.

Suhaimi yang merupakan penjaga gol utama musim lalu banyak bersilih ganti tempat dengan Rahadiazli Rahalim.

Namun kecederaan pemain Bawah 23 tahun negara itu buka ruang kepada Suhaimi untuk diturunkan dalam dua perlawanan terakhir.

“Bagi saya persaingan merebut tempat dalam kesebelasan utama sesuatu yang lumrah dan tiada istilah berada dalam zon yang selesa.

“Kualiti antara kami seperti saya dan Rahadiazli tidak jauh beza yang menjadikan mana-mana penjaga gol perlu bekerja keras dalam sesi latihan.

“Jika saya diberi peluang sekali lagi berdepan Kedah, sudah pasti saya akan terus berikan apa yang termampu demi memastikan kejayaan Terengganu,” katanya.


Luqman Bersahur Kurma, Roti, Yogurt dan Air di Belgium

Penyerang muda yang beraksi bersama KV Kortrijk, Luqman Hakim Shamsudin hanya menjamah menu yang ringkas semasa bersahur untuk menjalani ibadah puasa di Belgium.

Menurut penyerang yang bakal menjengah usia 20 tahun itu, antara menu yang dijamahnya adalah kurma, roti, yogurt dan air sahaja sebelum masuknya waktu subuh sekitar jam 4.30 pagi.

Bagaimanapun, ianya sudah memadai buat Luqman untuk menahan lapar dan dahaga dalam tempoh hampir 17 jam serta mengikuti sesi latihan bersama rakan sepasukan selama dua jam pada sebelah pagi.

“Letih memang letih tetapi hendak buat macam mana, saya kena paksa diri juga.

“Kalau di Malaysia, latihan dalam bulan puasa cuma pada waktu malam tetapi di sini (Belgium), kami ada latihan di sebelah pagi.

“Saya bersahur pada jam 4.00 dan pada 4.30 sudah tamat waktu bersahur. Saya hanya bersahur kurma, roti, yogurt dan air.

“Saya makan kurma untuk tenaga dan bagi saya, ia tiada masalah kerana latihan saya hanya dua jam dan boleh berehat pada sebelah petang.” katanya menerusi Nadi Arena.

Sempat juga Luqman berkongsikan menu berbukanya pada hari pertama berpuasa dengan memasak sendiri menu tempatan yang diinginkannya iaitu nasi goreng tomyam bersama udang.

“Menu semasa hari pertama berpuasa, saya terasa mahu makan nasi goreng tomyam, jadi saya ke kedai asia di sini untuk  membeli apa yang patut dan masak nasi goreng tomyam bersama udang.

“Saya hendak rasa makanan Malaysia pada hari pertama untuk mendapatkan semangat,” katanya lagi.

Untuk makluman, KV Kortrijk akan menempuh perlawanan terakhir saingan Jupiler Pro League iaitu perlawanan ke-34 bagi musim 2020/21 pada hujung minggu ini.

Setakat 33 perlawanan yang telah berlangsung, KV Kortrijk telah mengumpul 39 mata hasil daripada 11 kemenangan dan 6 seri sekaligus menempatkan dirinya di tangga ke-14 liga.


Negeri Sembilan Destinasi Utama Sean Apabila Mengetahui Akan ‘Dibuang’ Selangor

Juara Liga Premier 2021, Negeri Sembilan FC menjadi pasukan utama yang ingin disertai oleh penyerang berusia 25 tahun, Sean Eugene Selvaraj apabila mengetahui kontraknya tidak akan dilanjutkan oleh Selangor.

Skuad yang terkenal dengan julukan Hoben Jang Hoben menjadi pilihan pemain kelahiran Port Dickson ini bukan sahaja kerana ianya pasukan negeri kelahirannya. Malahan, Negeri Sembilan juga merupakan tempat yang menjadi permulaan kepada karier bola sepaknya.

Tambahan pula, kejuaraan Liga Premier yang diraih oleh Negeri Sembilan pada musim ini membolehkan pasukan ini mendapat promosi ke saingan Liga Super dan Sean mahu menggunakan pengalamannya untuk membantu pasukan ini mengharungi saingan musim 2022.

“Apabila saya ketahui kontrak tidak lagi disambung untuk musim depan, Negeri Sembilan menjadi pasukan pertama yang menjadi keutamaan saya.

“Sememangnya saya sentiasa menghormati Negeri Sembilan, negeri tempat saya berasal malah semasa saya ke Selangor (2018), mereka juga menghormati keputusan saya.

“Tambahan mereka kembali beraksi di Liga Super pada musim depan, saya mahu bantu Negeri Sembilan di Liga Super selain Piala Malaysia.

“Segalanya tampak sempurna apabila mereka juga menunjukkan minat yang sama dan diharapkan tahun 2022 akan kembali menjadi detik istimewa dalam karier.

“Berdasarkan pengalaman empat tahun di Liga Super dengan pencapaian membantu Selangor meraih tempat ketiga pada 2019, saya harap boleh membantu Negeri Sembilan meraih sesuatu, ” katanya.

Bersama Selangor, Sean yang berhasil meraih 69 penampilan dan merekodkan 10 gol kerap digunakan sebagai penyerang sayap namun posisi asalnya adalah pemain No.9 atau penyerang tengah.

Sean berharap dapat diberikan kepercayaan untuk kembali beraksi di posisi tersebut disamping diharapkan lebih kerap diturunkan dan meraih lebih minit permainan bersama skuad kendalian K. Devan ini.

Untuk makluman semua, Sean pernah beraksi selama dua musim bersama Negeri Sembilan iaitu pada tahun 2016 dan 2017. Selepas itu, dia dipikat oleh skuad Red Giants yang ketika itu di bawah kendalian P. Maniam.

Featured Image: Negeri Sembilan FC


Terbuka Taipei: Pang Ron-Ee Wei Singkir Pilihan Ketiga Untuk Ke Suku Akhir

Beregu campuran negara, Hoo Pang Ron dan Toh Ee Wei menyingkirkan pasangan yang diletakkan sebagai pilihan ketiga untuk memenangi kejohanan untuk mara ke peringkat suku akhir Terbuka Taipei 2022.

Pasangan negara yang berada di ranking ke-94 dunia ini berhasil merekodkan kemenangan ke atas pasangan tuan rumah, Lee Jhe-Huei dan Hsu Ya Ching yang berada di ranking ke-26 dunia di Pusingan 16, sebentar tadi.

YONEX Taipei Open 2022XD – Round of 16               🇲🇾Pang Ron HOO🏅21 23 21 🇲🇾Ee Wei TOH🏅23 21 14    Jhe-Huei LEE                  Ya Ching HSU

🕗 in 52 minutes https://t.co/ZQomSHXZDn

— BWFScore (@BWFScore) July 21, 2022

Dalam perlawanan tersebut, Pang Ron-Ee Wei mencatatkan kemenangan menerusi tiga set permainan yang berkesudahan dengan skor 21-23, 23-21 dan 21-14 dalam tempoh masa menghampiri satu jam pertarungan.

Untuk makluman, ini merupakan pentas suku akhir yang ketiga berhasil dijejak oleh Pang Ron-Ee Wei selepas Terbuka Indonesia dan Terbuka Singapura sejak digandingkan bersama bermula awal Jun lalu.

Sementara itu, Pang Ron-Ee Wei yang mara ke suku akhir akan bertemu samada sepasang lagi beregu tuan rumah, Cheng Kai Wen dan Wang Yu Qiao atau beregu India merangkap pilihan keenam kejohanan, Ishaan Bhatnagar dan Tanisha Crasto.

Featured Image: Badminton Association of Malaysia


Sukan SEA: Indonesia Raih Pingat Gangsa, Harimau Muda Pulang Tangan Kosong

Skuad Indonesia bawah 23 tahun (B-23) dapat mengubati kekecewaan tumpas di peringkat separuh akhir dengan membawa pulang pingat gangsa dalam acara bola sepak lelaki di temasya Sukan SEA 2021.

Kepingan pingat tersebut berjaya dibawa pulang oleh skuad bimbingan Shi Tae-yong selepas menumpaskan Malaysia B-23 dalam perlawanan penentuan pingat gangsa yang berlangsung di Stadium Nasional My Dinh, petang tadi.

Dalam perlawanan terbabit, Malaysia dan Indonesia terlebih dahulu terikat dengan keputusan 1-1 selepas 90 minit permainan. Jaringan daripada kedua-dua pasukan dihasilkan Ronaldo Joybera (Indonesia)  dan Hadi Fayyadh (Malaysia) pada minit ke-68 dan ke-81 masing.

Penentuan Pingat Gangsa Bola Sepak Lelaki Sukan SEA 2021 | Ahad, 22 Mei 2022

MALAYSIA 🇲🇾 1-1 🇮🇩 INDONESIA

⚽ Hadi Fayyadh 81’⚽ Ronaldo Joybera 68’

*Malaysia tewas 3-4 kepada Indonesia menerusi penentuan sepakan penalti#FAM #HarimauMalaya #Vietnam2021 pic.twitter.com/QK3AGNU1aH

— FA Malaysia (@FAM_Malaysia) May 22, 2022

Ekoran keputusan seri tersebut, perlawanan tidak dilanjutkan menjadi 120 minit permainan. Sebaliknya, ianya terus dibawa kepada penentuan sepakan penalti bagi mencari pemenangnya.

Dalam penentuan tersebut, skuad berjulukan Garuda Muda memastikan pingat gangsa menjadi miliknya apabila memenangi penentuan sepakan penalti dengan skor 4-3 mengatasi Malasysia.

Untuk makluman semua, Indonesia B-23 merupakan naib juara bertahan bagi edisi Sukan SEA yang berlangsung di Manila, Filipina tiga tahun yang lalu. Manakala skuad kebangsaan pula hanya beraksi setakat peringkat kumpulan sahaja.


Jang Dari Korea Jadi Pengganti Renan Alves di Barisan Pertahanan Kedah

Pertahanan kelahiran Republik Korea, Jang Suk-won menjadi pemain import terbaru yang ditandatangani oleh pasukan naib juara Liga Super, Kedah Darul Aman (Kedah) untuk mengharungi saingan Liga Malaysia 2022.

Pemain berusia 32 tahun yang beraksi bersama Melaka United selama tiga musim lalu dibawa masuk oleh Kedah untuk menjadi tonggak di barisan pertahanan menggantikan Renan Alves yang diumumkan tidak dilanjutkan kontrak, awal Disember lalu.

Pengumuman penyertaan pemain yang turut mempunyai pengalaman beraksi bersama skuad kebangsaan bawah umur Korea ini dilakukan oleh Skuad Hijau Kuning menerusi pelbagai platform media sosialnya, semalam.

🔰 JANG SUK-WON, OUR NEW BLOOD!KDA FC dengan ini mengumumkan pemain import baharu pertama untuk musim 2022,  Jang Suk-Won!#kdafc #newblood #2022season pic.twitter.com/hxCUnNvtfa

“Pengalaman Jang beraksi dalam liga tempatan dijangka memberi kelebihan untuk menyesuaikan diri bersama rakan sepasukan ketika pra-musim dan posisi tengah pertahanan Kedah kini dibawah tanggungjawabnya bergandingan dengan beberapa muka baru lagi.” tulis kenyataan rasmi kelab.

Sebelum menyertai Melaka United pada tahun 2019, Jang beraksi dalam saingan Liga Jepun dan liga negaranya, Liga Korea bersama Fagiano Okayam dan Seongnam FC masing-masing.

Untuk makluman semua, selain Renan, dua lagi pemain import iaitu Anumanthan dan Rabih Ataya turut dilepaskan oleh Kedah.

Bagaimanapun, menerusi satu laporan media pada minggu lalu, Ketua Pegawai Eksekutif (CEO), Khamal Idris Ali memaklumkan pasukan tersebut terpaksa mencari lima pemain import berbanding tiga pemain sahaja untuk memperkuatkan kelab berpangkalan di utara semenanjung tanah air ini.

Ianya berikutan salah seorang daripada dua pemain import musim lalu, Kpah Sherman yang ingin dikekalkan oleh Kedah telah angkat kaki menyertai Terengganu FC.

Manakala seorang lagi pemain iaitu Tchetche Kipre masih belum membuat keputusan samada mahu kekal atau tidak bersama Kedah. Ini kerana penyerang kelahiran Ivory Coast berusia 34 tahun itu menerima pelbagai tawaran oleh pasukan lain dalam saingan Liga Malaysia.


TFC Sudah Ikat 5 Import, Bakal Diperkenalkan Dalam Masa Terdekat

Kelab Bola Sepak Terengganu (TFC) nampaknya telah melakukan persediaan awal untuk mengharungi saingan Liga Malaysia 2021 dengan memuktamadkan lima pemain importnya.

Tanpa memberikan sebarang bayangan mengenai pemain-pemain import tersebut, Timbalan Presiden Persatuan Bola Sepak Terengganu (PBSNT), Hishamuddin Abdul Karim berkata kesemua mereka akan diperkenalkan dalam masa terdekat.

Pada masa yang sama, beliau melahirkan keyakinan dengan kualiti kelima-lima pemain import tersebut untuk membantu TFC memberikan cabaran dalam saingan musim hadapan.

Baca: TFC Buat Rombakan & Buru Pemain Punyai Pengalaman Beraksi di Liga Malaysia

“Pada saya dengan harga yang akan diberikan, Insya-Allah pasukan kita diharap menjadi pasukan yang mampu mencabar (pasukan lain),” katanya seperti dilaporkan oleh agensi berita, Bernama.

Untuk makluman, TFC yang dikendalikan oleh Nafuzi Zain telah bertindak melepaskan lima pemain import musim ini termasuk kapten pasukan, Lee Tuck dan penjaring ketiga terbanyak Liga Super 2020, Dominique da Sylva.

Baca: TFC II Turut Dirombak, Dua Pemain Import Tidak Dilanjut Kontrak

Sementara itu, Hishamuddin turut memaklumkan pasukan simpanan (reserved team) iaitu TFC II yang bersaing dalam saingan Liga Premier akan menggunakan tiga pemain import sahaja.

“Peranan TFC II dengan pemain import adalah sebagai ‘back-up’ kepada TFC dan mereka sebagai pembimbing kepada pemain tempatan kita dalam TFC II,” katanya.

Difahamkan dua daripadanya merupakan pemain import musim lalu iaitu penyerang Ghana, Jordan Mintah dan pertahanan Montenegro, Argzim Redzovic.


TRW Kelantan Tumpas Hasil Jaringan Akrobatik ‘Student’ UiTM

Pasukan Kelantan terpaksa melupakan impian untuk mara ke peringkat suku akhir Piala Malaysia 2020 setelah ditumpaskan oleh UITM FC, sebentar tadi.

Kelantan yang dibimbing oleh Yusri Che Lah terpaksa akur dengan kekalahan tersebut setelah pemain UITM FC, Arif Anwar jaringan akrobatik kemenangan pada minit ke-67.

67' | GOL ARIF ANWAR!@uitmfclions menambah jaringan ketiga menerusi Arif Anwar. #TMPialaMalaysia2020#UiTMKEL#MFLLive pic.twitter.com/r9cWR27hj4

Sebelum itu, kedua-dua pasukan terikat 2-2 di mana UITM FC kendalian Frank Bernhardt terlebih dahulu menjaringkan dua gol awal masing-masing pada minit ke-13 dan ke-15.

13' | GOL ARIF ANWAR! @uitmfclions kini mendahului @trwkelantanfc menerusi jaringan Arif Anwar.#TMPialaMalaysia2020#UiTMKEL#MFLLive pic.twitter.com/WdAdmflcSs

Bagaimanapun Kelantan kembali bangkit untuk mengikat pasukan UITM FC menerusi dua jaringan oleh Danial Ashraf pada separuh masa kedua masing-masing pada minit ke-61 dan ke-63.

61' | GOL DANIAL ASHRAF!@uitmfclions 2-1 @trwkelantanfc #TMPialaMalaysia2020#UiTMKEL#MFLLive pic.twitter.com/m8URvj77rn

63' | GOL DANIAL ASHRAF!@trwkelantanfc menyamakan kedudukan menerusi jaringan Danial Ashraf. #TMPialaMalaysia2020#UiTMKEL#MFLLive pic.twitter.com/bK0WjRcBng

Selepas jaringan yang dilakukan oleh Arif Anwar, Kelantan cuba untuk mencari gol ketiga bagi mengikat kembali kedudukan UITM FC. Bagaimanapun mereka sama sekali gagal dan terpaksa akur terkandas di peringkat pusingan ke-16.

Bagi UITM FC yang mara ke peringkat suku akhir, mereka bakal bertemu juara Liga Premier 2020, Pulau Pinang pada perlawanan seterusnya.


Mora Pertaruhkan Penjaring Terbanyak 2019, Rodriguez Bertemu Kedah?

Penjaring terbanyak saingan Liga Malaysia 2019, Fernando Rodriguez menjadi salah satu taruhan Benjamin Mora mengisi posisi penyerang Johor Darul Ta’zim ketika perlawanan menentang Kedah Darul Aman (Kedah) dalam saingan Piala Sumbangsih 2021.

Dua tahun lalu, Rodriguez yang merupakan bekas penyerang pasukan Kedah menggegarkan saingan Liga Super, Piala FA dan Piala Malaysia dengan merekodkan 21 gol secara keseluruhan. Ia sekaligus membolehkannya merangkul Anugerah Kasut Emas pada tahun tersebut.

Ketika ini, Rodriguez merupakan penyerang buat skuad simpanan, JDT II namun ketua jurulatih JDT, Mora tidak mempunyai masalah untuk membariskannya dalam perlawanan yang akan berlangsung di Stadium Sultan Ibrahim, pada hari esok sekiranya diperlukan.

“Kita akan lihat, itu merupakan salah satu pilihan,” katanya semasa sidang media praperlawanan, pada hari ini.

“Fernando merupakan pemain terbaik dalam (saingan) Liga Super sebelum ini, dan dia juga merupakan pemain terbaik dalam pasukan JDT II pada tahun lalu.”

“Kami juga menggunakan (khidmatnya) dalam perlawanan tahun lalu dimana dia menjaringkan gol dan bermain dengan baik, dan (perlawanan) esok boleh jadi hari untuk dia membantu kami,” jelasnya lagi.

Sementara itu, jurulatih kelahiran Mexico ini tidak menumpukan perhatian kepada Rodriguez semata-mata. Beliau turut mempunyai pilihan lain di posisi serangan seperti Hazwan Bakri dan Syafiq Ahmad.

Ketiga-tiga penyerang ini berupaya untuk menggantikan Jonathan Herrera yang dilepaskan oleh JDT ke kelab Argentina, Club Atletico Independiente secara pinjaman dengan tawaran membelinya secara tetap.

“Tetapi kami juga mempunyai penyerang yang baik seperti Hazwan Bakri yang begitu tajam dan Syafiq Ahmad yang telah kembali berlatih bersama kami.” tambahnya lagi.

Johor Darul Ta'zim FC would like to confirm the signing of Bergson da Silva from Brazilian Serie A side Fortaleza.Martin Prest, Johor Darul Ta'zim FC Sporting Director pic.twitter.com/kJoOgzQRvb

Sementara itu, skuad Harimau Selatan telah mengumumkan mendapatkan penyerang baharu iaitu Bergson da Silva daripada pasukan yang beraksi dalam kancah Serie A Brazil, Fortaleza.

Bagaimanapun, difahamkan, penyerang berusia 30 tahun itu belum menyertai sesi latihan bersama pasukan kerana perlu menjalani kuarantin ekoran baru sahaja tiba di sini.

Featured Image: JOHOR Southern Tigers


Selepas Tamat Kontrak Bersama Selangor, Syahmi Diperkenalkan Sebagai Pemain JDT

Penghujung November lalu, ‘fullback’ skuad kebangsaan, Syahmi Safari dan kelabnya, Selangor FC mengambil keputusan untuk menamatkan kontrak secara persetujuan bersama.

Dan teka-teki mengenai pasukan manakah yang akan disertai oleh pemain berusia 23 tahun ini terjawab apabila Syahmi menyertai pasukan juara Liga Super sebanyak 8 kali, Johor Darul Ta’zim (JDT).

Welcome to the Home of Champions! #NewSigning#WhereChampionsAreMade#LuaskanKuasamuJohor pic.twitter.com/C8oo407sgv

Syahmi atau dikenali sebagai Wakmi dalam kalangan penyokong bola sepak tempatan disahkan sebagai pemain skuad Harimau Selatan setelah diperkenalkan menerusi video berdurasi selamat seminit menerusi pelbagai platform media sosial JDT, hari ini.

Menerusi video itu juga, Syahmi didehkan bakal menyarung jersi bernombor 91 bersama skuad Merah Biru untuk mengharungi saingan Liga Malaysia serta Liga Juara-Juara AFC (ACL) musim ini.

Sebagai rekod, Syahmi yang mampu beraksi di posisi pertahanan kanan dan kiri telah melakukan 80 penampilan serta menjaringkan 11 gol secara keseluruhan sepanjang bersama skuad Red Giants sejak tahun 2017.

Featured Image: Selangor FC & Johor Southern Tigers


Tangguh, Batal Liga Malaysia Turut Ganggu Persiapan Harimau Malaya

Sebarang penangguhan yang terlalu lama atau pembatalan Liga Malaysia dijangka boleh memberikan banyak impak negatif yang bukan sahaja membabitkan soal kebajikan pemain dan pegawai yang terbabit malah semua pihak yang terlibat dengan industri bola sepak negara secara keseluruhan.

Perkara itu diutarakan Ketua Pegawai Eksekutif (CEO) Persatuan Pemain-Pemain Bolasepak Profesional Malaysia (PFAM), Izham Ismail berkata Liga Malaysia merupakan sektor profesional di mana semua pemegang taruh berkait antara satu sama lain.

Bukan sahaja pemain dan pasukan malah peminat juga turut terkesan dengan penangguhan atau pembatalan Liga Malaysia selain kesukaran pihak penaja untuk mendekati Liga Malaysia jika situasi ini berterusan.

“Para pemain bergantung kepada pasukan, pasukan bergantung kepada penajaan, penajaan bergantung kepada penyiaran, selain aspek sokongan penonton, pelabur dan lain-lain, inilah kitaran yang melengkapkan industri.

“Sekiranya saingan dibatal atau ditangguh, kitaran ini akan terganggu dan seterusnya memberi impak besar kepada industri bola sepak malah dalam masa sama mengganggu momentum persiapan pasukan kebangsaan menjelang kelayakan Piala Dunia dan Piala Asia.

“Di peringkat komuniti pula terutamanya para penyokong, mereka turut mengalami kerugian kerana ada dalam kalangan mereka yang sudah pun membeli pas bermusim, membantu pasukan dengan pembelian ‘merchandise’ rasmi pasukan dan lain-lain.

“Inilah hakikatnya apabila Liga Induk (Liga Malaysia) ditangguh atau dibatal, kerana ia memberi manifestasi besar bahawa aktivti sukan yang seumpamanya tidak boleh dijalankan sama sekali, ” katanya.

Justeru, beliau mengharapkan Majlis Keselamatan Negara (MKN) dapat membenarkan saingan Liga Malaysia diteruskan dengan Prosedur Operasi Standard (SOP) yang ketat selain menjadikan liga-liga Eropah sebagai contoh biarpun kes penularan pandemik COVID-19 di sana mencatatkan angka yang tinggi.

“PFAM merasakan tiada masalah untuk MKN membenarkan saingan Liga Malaysia berlangsung kerana jika diteliti, setiap pasukan sudah pun menyiapkan diri bagi menghadapi saingan ini dan sangat mengikuti SOP secara ketat setiap kali turun berlatih.

“Berlatih dan bermain dalam stadium lebih memudahkan untuk kawalan keselamatan dibuat dengan adanya perimeter kawalan yang jelas dan daripada aspek komersial, sekalipun saingan dilangsungkan dalam keadaan stadium kosong, tetapi penyiaran masih boleh dilakukan bagi membolehkan pasukan penaja tidak menarik diri atas faktor komersial.

“Perkara ini juga dilakukan di liga-liga Eropah, dan kami melihat tiada masalah jika kita melakukan perkara yang serupa dan sehubungan itu, adalah wajar untuk saingan Liga diteruskan, selagi mana ia mengikuti SOP yang ketat dan mampu dikawal, ” katanya.

Pandangan sama turut diluahkan Presiden PFAM, Safee Sali, yang berkata, emosi dan mental pemain pasti terjejas jika Liga Malaysia tidak dapat diteruskan kerana bola sepak adalah sumber pendapatan tunggal kepada pemain profesional.

Tambahnya, beliau boleh menerima sebarang penangguhan tetapi bukan kepada pembatalan kerana situasi itu pasti memberikan kesan besar kepada kemampuan pasukan dalam membayar gaji pemain.

“Buat masa ini, saya mewakili pemain-pemain lain boleh menerima keputusan MFL untuk menangguhkan Liga Malaysia kepada 5 Mac berikutan Perintah Kawalan Pergerakan (PKP).

“Cuma saya harap tidaklah sampai dibatalkan, impaknya pasti sukar kepada pemain dan pegawai yang terlibat dengan Liga Malaysia, jadi saya mengharapkan MKN boleh memberi kelonggaran dalam soal ini.

“Inilah satu-satunya pendapatan kami dan saya harap MKN dapat melihat akan kepentingan daripada sudut ekonomi kerana industri bola sepak sebenarnya cukup besar di negara ini.

“Sebagai balasan, segala SOP yang akan dibentangkan nanti, kami sebagai pemain akan ikuti tanpa sebarang masalah biarpun mungkin lebih ketat berbanding sebelum ini, ” katanya.

Pada minggu lalu, Malaysian Football League (MFL) telah membuat keputusan untuk menunda tarikh sepak mula Liga Malaysia bagi musim 2021 pada 5 Mac 2021 susulan Perintah Kawalan Pergerakan (PKP) di semua negeri kecuali Sarawak (PKP Bersyarat) sehingga awal bulan depan.

Mengikut perancangan awal, Liga Malaysia 2021 akan membuka tirai dengan perlawanan sumbangsih bagi merebut Piala Sultan Haji Ahmad Shah yang menemukan juara dan naib juara Liga Super musim lalu, Johor Darul Ta’zim (JDT) dan Kedah di Stadium Sultan Ibrahim, Iskandar Puteri pada 26 Februari lalu.


Bapa Nafi Spekulasi Wan Kuzain Sertai Saingan Liga Malaysia 2021

Pemain kelahiran Illionis, Amerika Syarikat iaitu Wan Kuzain Wan Kamal nampaknya tidak akan menyertai saingan Liga Malaysia 2021 yang akan bermula pada penghujung februari hadapan.

Spekulasi mengenai pemain tengah berusia 22 tahun itu menyertai saingan liga tempatan bertiup kencang selepas Wan Kuzain dilepaskan oleh kelabnya, Sporting Kansas City pada awal disember, baru-baru ini.

Bagaimanapun, perkara ini dinafikan sendiri oleh bapanya, Wan Kamal Wan Napi disamping turut memberitahu tiada sebarang kelab atau pasukan daripada saingan Liga Malaysia yang menghubungi untuk mendapatkan khidmat anaknya itu.

Pada masa yang sama, Wan Kamal menjelaskan ketika dihubungi oleh Sukanz berkata, “Ejen (Wan) Kuzain sedang berusaha dengan beberapa kelab MLS (Major League Soccer) untuk mendapatkan tempat buatnya bagi musim 2020-2021.”

“Tunggu sekitar dua minggu (lagi) semuanya akan dimuktamadkan.” tambahnya lagi.

Sementara itu, menurut satu pengumuman rasmi daripada pihak MLS, saingan bola sepak mereka akan kembali sekitar bulan mac kelak walaupu berdepan dengan situasi tidak menentu berikutan pandemik Covid-19.

Untuk makluman, Wan Kuzain pernah menyertai latihan pusat skuad kebangsaan Harimau Muda (B-22) kendalian Datuk Ong Kim Swee untuk persiapan ke temasya Sukan SEA 2019. Namun dia tidak tersenarai dalam kalangan 20 pemain terakhir untuk diterbangkan ke Manila, Filipina ekoran masalah dokumentasi.

Featured Image: Sporting Kansas City II


Tuan Rumah Piala Dunia, Qatar Bakal Bertemu Portugal, Serbia & Luxembourg

Selepas menyertai kejohanan Gold Cup 2021, pasukan tuan rumah Piala Dunia FIFA 2022, Qatar menggandakan persiapan mereka dengan beraksi menentang negara-negara eropah pada September ini.

Menurut makluman daripada laman Konfederasi Bola Sepak Asia (AFC), tiga negara eropah yang akan mereka hadapi pada rehat antarabangsa FIFA pada September nanti ialah Serbia, Portugal dan Luxembourg.

Qatar dijadualkan bertemu Serbia pada 1 September dan diikuti oleh pasukan yang diwakili oleh pemain handalan dunia, Cristiano Ronaldo tiga hari berikutnya. Manakala pasukan Luxembourg pula akan dihadapi oleh mereka pada 7 September.

Difahamkan perlawanan ini sebahagian daripada kelayakan Piala Dunia 2022 bagi benua eropah melibatkan Kumpulan A. Qatar yang dibimbing oleh Felix Sanchez beraksi sebagai pasukan jemputan.

Sebagai rekod, pada Mac lalu Qatar berhasil merekodkan dua kemenangan ke atas Luxembourg dan Azerbaijan serta seri 1-1 dengan Republik Ireland.

⚽ Our 🇶🇦 national team striker @Moezali_ wins the #GoldCup21 Top Scorer award! 🏆😍 pic.twitter.com/jaKYZLg85I

Manakala ketika beraksi di kejohanan Gold Cup, Qatar berjaya mara sehingga ke peringkat separuh akhir sebelum dikecewakan 0-1 kepada Amerika Syarikat.

Antara persiapan lain sebelum bersaingan di kejohanan Piala Dunia, Qatar akan turut serta dalam saingan Piala Arab FIFA 2021 yang akan dilangsungkan pada penghujung tahun ini.

Usaha yang dilakukan Qatar ini tidak lain dan tidak bukan sebagai persiapan bukan sahaja untuk mengelak daripada menjadi pasukan belasahan malah mahu mara dengan lebih jauh dalam kejohanan Piala Dunia yang akan berlangsung di negaranya, tahun hadapan.


PSM: Kerajaan Luluskan Peruntukan Penukaran Rumput SNBJ

Perbadanan Stadium Malaysia (PSM) mengucapkan terima kasih kepada kerajaan kerana telah meluluskan sejumlah peruntukan bagi kerja-kerja penukaran rumput di Stadium Nasional Bukit Jalil (SNBJ).

Justeru, menerusi satu kenyataan yang dikeluarkan, pihak PSM akan mengambil tindakan selanjutnya untuk menjalankan proses-proses yang terlibat terutamanya pengujian penanaman rumput bagi mengenal pasti rumput yang terbaik dan bersesuaian untuk di tanam di SNBJ.

Sementara itu, PSM dan Persatuan Bolasepak Malaysia (FAM) turut memaklumkan melanjutkan perjanjian bersama sehingga 31 Disember 2025 untuk mengekalkan SNBJ sebagai ‘Rumah Harimau Malaya’.

Majlis menandatangani perjanjian itu berlangsung di SNBJ pada hari ini dan PSM diwakili oleh pengerusinya, Tan Sri Tony Fernandes manakala FAM pula diwakili oleh presiden, Datuk Haji Hamidin Mohd Amin.

Terdahulu, satu perjanjian bersama yang sama di antara kedua-dua pihak telah ditandatangani pada 15 ogos 2019 sehingga 31 disember 2020.

Menerusi perjanjian lanjutan ini, SNBJ akan menjadi gelanggang sendiri (home) bagi skuad bola sepak kebangsaan bagi mana-mana pertandingan atau kejohanan rasmi.

Selain itu, lanjutan kerjasama selama lima tahun ini menyaksikan pelbagai aktiviti dan program dapat dijalankan di SNBJ seiring dengan statusnya sebagai ‘Rumah Harimau Malaya’.

Antara cadangan lain yang sedang dibincangkan oleh kedua-dua pihak adalah pembinaan Muzium Sukan yang akan turut melibatkan penyertaan pasukan Harimau Malaya.


BACJ 2023: Malaysia Gagal Kekang Thailand Di Suku Akhir

Perjalanan pasukan Malaysia dalam acara berpasukan di Kejohanan Badminton Remaja Asia (BAJC) 2023 terhenti di peringkat suku akhir. Ianya gara-gara tumpas kepada Thailand merangkap penyandang juara edisi 2019.

Malaysia yang sebelum ini mengesahkan kemaraan ke peringkat suku akhir selepas mencatatkan tiga rekod tiga kemenangan tanpa kalah dalam saingan Kumpulan C bertemu Hong Kong, Bangladesh dan India terpaksa akur tunduk 0-3 kepada Thailand dalam pertarungan yang berlangsung di Jogjakarta, Indonesia itu tadi.

Pertarungan pertama bermula dengan beregu campuran negara yang diwakili Low Han Chen dan Chong Jie Yu turun berhadapan gandingan Tanakorn Meechai dan Fungfa Korpthammakit. Pertarungan ini berakhir dengan Malaysia ketinggalan 0-1 apabila Han Chen-Jie Yu tumpas secara “straight set” dengan skor 20-22 dan 16-21.

Wongssup-In def. Eogene Ewe 17-21 21-17 21-17#BadmintonMalaysia pic.twitter.com/eOxwMTF8jP

— BAM (@BA_Malaysia) July 10, 2023

Pertarungan kedua melibatkan taruhan daripada perseorangan lelaki masing-masing. Malaysia diwakili oleh Eogene Ewe sementara Thailand pula menurunkan Wongsup Wongsup-IN. Biarpun Eogene berhasil memberikan cabaran sengit namun dia terpaksa akur tumpas selepas berentap dalam tiga set permainan yang berkesudahan dengan skor 21-17, 17-21 dan 17-21.

Keputusan itu sekaligus memberikan Thailand mendahului dengan selesa menerusi skor 2-0.

Saranporn def. Ung Yi Xing 21-15 21-9

*Malaysia finish their campaign at the quarterfinal stage. Bounce back in the individual events, juniors!#BadmintonMalaysia pic.twitter.com/GHntikjSTr

— BAM (@BA_Malaysia) July 10, 2023

Pada pertarungan ketiga, Ung Yi Xing yang merupakan perseorangan wanita turun mewakili Malaysia untuk menentang Saranporn Sombutwatthananukool terpaksa akur tidak dapat mengekang kehebatan Thailand apabila turut tumpas sekaligus menyaksikan pasukan negara tersingkir daripada acara ini setelah kalah dengan keputusan 0-3.

Dalam pertarungan terbabit, Yi Xing tumpaskan kepada Saranporn secara “straight set” dengan skor 15-21 dan 9-21.

Bagaimanapun, kemaraan pada kali ini berhasil memperbaiki pencapaian pasukan negara pada edisi lalu di Suzhou, China pada tahun 2019 yang terkandas di peringkat kumpulan setelah tumpas kepada Jepun dan Indonesia.

Sebagai rekod, kejohanan ini dianjurkan semula selepas tertangguh selama tiga tahun dari 2020 hingga 2022 ekoran pandemik Covid-19.


MPFL Bermula 18 Februari – Disertai 14 Pasukan

Saingan Malaysia Primier Futsal League (MPFL) 2023 akan membuka tirainya pada 18 Februari kelak dengan disertai sebanyak 14 buah pasukan.

Perkembangan itu hadir menerusi makluman di pelbagai platform media sosial Persatuan Bola Sepak Malaysia (FAM), pada hari ini.

Saingan musim ini memperlihatkan 14 buah pasukan yang mengambil bahagian dibahagikan kepada dua kumpulan mengikut zon iaitu Kumpulan A dan B.

Kumpulan A disertai oleh ATM, Kedah, KPT-PST Mustangs, Pahang Rangers, Pulau Pinang, Sabah dan Terengganu.

Sementara itu, baki tujuh pasukan lagi yang terdiri daripada Johor Darul Ta’zim, KL City, Kuala Lumpur, PFA Odin Sarawak, Selangor MAC, Selangor TOT United dan Shah Alam City.

Pertandingan dijalankan secara format liga dua pusingan (home & away) dengan setiap pasukan akan menghadapi 12 perlawanan di peringkat kumpulan.

Empat pasukan terbaik daripada Kumpulan A dan B akan mara ke saingan kalah mati merangkap peringkat suku akhir sebelum ke peringkat separuh akhir dan akhir.

Sejurus tamatnya saingan MPFL, kancah futsal negara akan disusuli dengan saingan Piala Futsal Malaysia (Malaysia Futsal Cup) pada Ogos dan September kelak.

Saingan Piala Futsal Malaysia akan disertai secara automatik oleh tiga pasukan teratas Kumpulan A dan B MPFL serta dua buah pasukan daripada pusingan kelayakan yang melibatkan perebutan antara pasukan di tangga keempat dan kelima MPFL.

Format pertandingan Piala Futsal Malaysia adalah kalah mati secara timbal balik bermula peringkat suku akhir, separuh akhir dan akhir.


Pelari SMK Gunung Rapat, Azeem Fahmi Mahu Terus Berlatih Bersama Coach Amir

Pelari pecut remaja negara yang juga penuntut Sekolah Menengah Kebangsaan (SMK) Gunung Rapat, Muhammad Azeem Mohd Fahmi mahu terus mendapat ‘tunjuk ajar’ jurulatihnya, Muhammad Amir Izwan Tan Abdullah berbanding jurulatih yang lain.

Pelari berusia 17 tahun tersebut menyatakan demikian sebagai reaksi terhadap perpindahan jurulatih pecut, Mohd Poad Md Kassim yang dikaitkan untuk melatihnya. Difahamkan, Coach Poad akan melaporkan diri di SMK Gunung Rapat pada 4 Oktober kelak.

Menurut laporan oleh Astro Awani, pelari yang mencatatkan rekod peribadi terbaiknya 10.57 saat (s) dalam acara 100 meter (m) mahu bersama meneruskan latihan bersama Coach Amir kerana keserasian yang telah terbina lebih dari lima tahun.

“Saya masih lagi selesa dengan coach saya sekarang walaupun coach saya dinaikkan pangkat tetapi kami dah bercadang untuk ‘set timing’ yang sebaiknya mengikut saya punya jadual dan dia punya waktu lapang, itu saya rasa tidak menjadi apa-apa halangan,”

“Saya masih juga memilih coach saya sekarang sebab kitorang dah ada program latihan yang telah dibuat hampir setahun lebih, susah nak cari jurulatih macam Coach Amir apabila saya dah berjumpa dengan banyak jurulatih lain, Coach Amir ni merupakan salah satu coach yang sangat berbeza,” katanya.

Selain daripada rekod 100m, Azeem juga mencatatkan larian terbaiknya, 21.04s dalam acara 200m ketika beraksi dalam Kejohanan Perak Alla Comers, Ipoh, pada Februari tahun lalu.

Menurut Azeem, jurulatihnya itu telah memahami pelbagai perkara mengenai dirinya termasuk tingkah laku, gaya hidup, pelajaran, latihan serta cita-citanya dalam karier olahraga.

Artikel Berkaitan: Coach Poad Kassim Tinggalkan SSTMI Hijrah Ke SMK Gunung Rapat

Minggu lalu, media melaporkan Coach Poad Kassim yang terkenal dengan sentuhan emasnya dalam melahirkan dua juara acara pecut 100m dalam temasya Sukan SEA bakal berhijrah ke SMK Gunung Rapat bagi ‘mencari angin’ baharu.

Kehadiran jurulatih ini turut disertai oleh dua pemenang pingat emas tersebut iaitu Khairul Hafiz Jantan dan Haiqal Muhammad Haiqal Hanafi untuk meneruskan latihan mereka di sana.

Featured Image: Instagram Azeem Fahmi